url: =Gamvai, tualsuakmi leh Federal ~ Deric Kaam :: ZOMI DAILY\nposted on 19 June 2020 at 12:02 pm Lomkholna: Article, Politics\nGamvai – Ih nisim nungtakna leh hekzia tatziate a picing sem sem ding in leitung lam ah hong makaih thulaigui pen gamvai a hi hi. Gamvai ih cih ciang in mit tawh muh theih in a hi zong, muh theih loh in a hi zong, ciangtanna a nei leitang ii a tungah a teng mite leh tua leitang tung leh nuai ah a om van leh nate khem peuh ii vai zong a hi hi.\nLeitung ah gamkiuk, kimakaih zia tuamtuam om a, tuate in Monarchy, Oligarchy, Aristocracy cih bangte a hi uh hi. Hun kikhel toto in tuhun ah ki ukzia abulpi nam thum in ki khen thei hi. Tuate in Democracy, Communism leh Federal kiukzia te a hi uh hi. Kumpi kiukzia tawh a kiuk gamte a om lai hangin, tanglai kumpi khat bek thuneihna dan hi nawn lo in constitutional monarchy a ki ci thukhunpi zui kumpi kiukna bek tawh ki makaih ta uh hi.\nZomi te pen ih Pu ih Pa hun lai pek in Kumpi kiukna nuai pan suahtakna la in khamtung gam ah a lal tote hi hang ci in mi pil te’n na gelh khin uh hi. Khamtung ih tun ciang a pil asiam leh a thahat makaipa ii hausa sepna nuaiah khua sat in ki om khawm hi. Tua hausa pa’n a ma thu bek tawh khua leh tui vai na hawm lo in Khuanu-Khupa te tawh thu kikum in thu na vaihawm khawm uh a hih manin Zomite pen taangtawng hun pek in a khangto mah mah kiukna a nei minam ih hih lam ki lang hi. Semi Democracy (ahkl) partial aristocracy ki uk zia tawh ki uk hi hang ki ci thei hi.\nTualsuakmi cih kammal in mikangkam ‘Indigenous People’ a cih na hi. Leitungah tualsuakmi nam tampi om in tuate lakah Zomite zong namkhat in ih kihel hi. Tualsuakmi ih cih ciang in amau gam leh leitangah ateng masate hi uh a, gam leh leitang neite cih na zong a hi pah hi.\nHih Tualsuakmite pianpih thuneihna cih tawh kisai in United Nations te’n Indigenous people’s rights cih na nei uh in tua ‘pianpih thuneihna’ cih pen United Nations pan thugual 46 a ki hel thukhun bawl in 13 september 2007 in tangko khia khin uh hi. Mailam ah, a diakdiak in Kawlgam tawh belpawl khawm in federal kiukzia tawh ih kalsuan hun ciang, hih ‘tualsuak mite pianpih thuneihnate’ bulphuh in ei khamtung mite (Zomite) kiuk kimakaih zia ding a hi, federal state constitution te ih bawl ding a hi hi. (hih IP’s Rights tawh ki sai, khamtung gamah kalsuan zia te a lung lut te’n www.lwcdo.org ah ki en thei hi.)\nFederal cih kammal pen Zomite a ding kammal lamdang hilo in, ih zakzak sa a hi hi. Federal ih cih na in thuneihna a kikim gamte in lianko kikim hamphatna tawh kiukna a nei kiukna gam hi ci in ki ciamteh thei hi.\nTu hun ah ih belpawlna Kawlgam pen Galkap kiukna pan Democracy kiukna lam ah 2008 kum ah hong kihei in tuhun lian ah Galkapte ¼ leh mipitetel ¾ tawh a ki gawm khawm Democracy ki ukzia tawh ki kalsuan hi. Ih belpawlna kawlgamah nampi 8 om in tuate lakah Zomite zong khat in ih ki hel hi. Tua nampi 8 te ii lunggulhna a hi kiukzia pen tu aa ih zat Democracy pai zia hi lo in Federal Democracy a ki ci thuneih zia a ki seh hawm, a kikim thuneihna tawh kiukna gam ih suah zawh na ding hi zaw hi.\nGamvai, Tualsuakmi leh Federal\nIh belpawlna kawlgam pen 1948 kum in suahtakna a ngah zawh ciang, parliamentary democracy system tawh kalsuan a hihhang in a sungtawng ah Unitary system a kici gamkhat-minamkhat te kalsuan zia tawh kalsuan hi. Hih bang thu hangin minam tampi ateng khawm kawlgam sungah tualgal nasia tak in kinei aa leitungah a sau pen tualgal hong piang hi. Hi bang in a piantheihna in Federal system tawh ki makaih ding cih thuciam ki palsat na pan a ki pan a hi hi.\nMualtungmite leh Kawlmakai te kikal ah thuciam khat ki nei ngei hi. Tua thuciam in Pinlong thuciamna a hi hi. Mikang British te’n Kawlgam a lak hun in Mualtungmite zong a lak khop pah uh a hih loh mah bang in, suaktakna a piak ding uh ciang zong atuam in piak sawm hi. Kawlgam alak masak uh a hih man in, kawlte suahtakna ngah masa ding uh a hih man un, minamdang khut nuai ah sawt a om nuam nawn lo ih pu ih pate zong Kawlte tawh suahtakna lak khop sawm uh hi.\nKawlte tawh suahtakna lak khop ding kam kikup khopna ah, a kikim thuneihna, a kikim hamphatna cih thute ki bulphuh hi. Minamkhat in minamkhat nuai kia lo in liangko kikim aa belpawlkawm ding cih na zong a hi hi. A hih hang in Kawlmakaite ki suamlup khit zawh ciang in a kah thak kawlmakaite in a mau mai aa makaite i kamciam piaksate a palsat uh ciang in Kawlte leh Mualtungmite kikal ah tualgalpi hong piang khia a hi hi.\nHih a tung ah ih gensa thute ih lungngaih ciang Tualsuakmite thuneihna leh liangko kikim in ki ukna te a thupitzia kimu thei hi. Ih Pu ih Pate in zong tua thu mah thumeilet in na nei tin-ten uh hi cih ki mu hi. Tuhunah Kawlgam i gamvai thu luanzia hong ki khel na tung tawn in ei Mualtungmite (Tualsuakmite) in eimau hamphatna, pianpih thuneihnate bang a hi hiam cih ih kan ding, ih theih ding kisam hi.\nThukhup na ah ih lungngaih ding deihsakna a om thu in, mailam ah ih belpawlna kawlgam sungah Democracy bek tawh hi lo in Federal Democracy kalsuanzia tawh ki kalsuan ding aa, tuahunciang ei Khamtungmite’n ei pianpih thuneihnate bang hiam, pianpih hamphatnate bang hiam cih ih tel ding kisam ding aa, tua te ih tel khit ciang in Kawlte tawh gamvai ki ho na ah ei nget ding/ ngah dingte cingtak, bittak in ngen thei pan ding ih hi hi. Tua a hih man in ih Pu ih Pa te’n thumei let in a neih uh a hi a kikim thuneihna, a kikim hamphatnate a kem a cing zo ding in laisim mimal kim ciat tung ah ih biak Pasian in thupha hong pia kim ciat ta hen, Amen! Daric Kaam Al\nPrevious: A natna mu khial (Wrong diagnosis) ~ Evan. Suangh Dal\nNext: Kipawlna omkhin mah ve aw… ~ T. Sawmlian


timestamp: atn

url: =August 1 Israel Ngam Vai ~ Thu Tatuam (Siyin News)\nAugust 1 Israel Ngam Vai\nFriday, August 01, 2014 Israel Taw Kisai No comments\n(Ahun zui in belap tato)\nIsrael ngalkap khat sia Hamaste in (nai 72 sung kikap nawn ngawl tu aci zawk) hing mat in, 2 kaaplum ci hi.\nZeinitak kisim na sung Hamas sniper te in Israel ngalkap 2 kaapliam ci hi.\nPalestinete sang pan tuzan 17 thi aa, athi sung pan 10 sia innkuan khat ci hi.\nTuzing nai 9:00 Palestine news bangh hi le Palestine sang pan athi 1450 cing ci hi.\nKikaapna na sia nipizawk ninga ni zing nai 8:00 pan kipat sawm ahihang zing nai 7:59 pawl in, Hamas te in, Rocket 6 taw Israel sang kaap aa, Israel Iron Dome te in tua rocket tang 6 sia kaathap sak hi.\nIsrael te in Hamaste ngiaphual munh 120 sia tuzan in sim sawm ahihang munh 40 bek sim man in, leinuai kawhawng munh 2 suhthap sak ci hi.\nPHoto: Hamas te van Israelte in nung nipikhuavakni matsak teng\nJuly 31 nitak nai 5:10 in Hamas te ii kaap rocket tang hang in, Israel te mawtaw khat kha\nUN zumh pi le USA ngam thuneite ii hanthawn na hang in, Hamas te sang pan nai 72 sung (Ni thum) kikaap ngawl natu thukim zawk ciang, Israel sang pan zongh nipizawk ningani (August 1) zingsang nai 8:00 pa kipan tawmvei tawlngah tu thukimna nei hi.\nZan khuateak ma kikaap aa, alang lang athi le liam sia nasia lei ngawl in kison hi.\nUN saang huang sung Israel te in sim ahikom, UN thuneite in, Israel le UN sanghuang sung hiam akoi Hamaste mawsiat khawm hi.\nPalestine te in amate sang pan athi 1,370 ci aa\nIsrael te in amate sang pan ngalkap 46 thi ci'n official in son khawm vave hi.\nIsrael in ngalmai ah a om NGO tatuam te kihep natu in thupia\nUS White House pan Israel le Hamas te ii nai 72 sung kikaapna tawlngah natu thu lungdamh thu zasak hi.\nBlog Archive January (5) December (21) November (17) October (6) September (6) August (18) July (6) June (15) May (14) April (11) March (22) February (38) January (49) December (37) November (18) October (35) September (29) August (38) July (43) June (49) May (21) April (19) March (23) February (22) January (37) December (39) November (30) October (48) September (54) August (66) July (99) June (81) May (70) April (87) March (78) February (83) January (105) December (83) November (72) October (85) September (52) August (78) July (105) June (123) May (112) April (119) March (99) February (74) January (89) December (97) November (104) October (117) September (114) August (141) July (156) June (106) May (127) April (100) March (126) February (102) January (106) December (122) November (109) October (132) September (103) August (139) July (167) June (174) May (174) April (194) March (27)


url: =Turkey te vanleng Kyrgyzstan ah kia, mi 32 kiim si ~ TK Lian :: ZOMI DAILY\nposted on 16 January 2017 at 7:29 pm Lomkholna: News, Thangkhanlian, World\nJan. 16, 2017: Turkey gamte vanpuakna vanleng (cargo jet) Boeing 747 tu zingsang nai 7:31 am local time (01:31 GMT) in Kyrgyzstan gam-a Manas airport kianga om khua ta khatah kia a, mi 32 kiim in sihna tuak hi. A vanleng pen meii a sah luat manin kia a, sihna tuakte pen a tamzaw khua mite hi ci-in Kyrgyz ulian ten gen uh hi.\nAirport administration ten a genna ah hih vanleng pen Kyrgyzstan khuapi Bishkek panin km. 25 gamla a om Manar airport ah a bawh/kinga pak sawm hi a, tu zingsangin Hongkong panin Istanbul khuapi zuan dinga leng hi ci uh hi.\nManas vanleng phual ah meii sah lua ahih manin khua ta khatah kia a, a kiatna khua-ah inn (building) 15 kisia a, mi 15 si hi thu a kizak cil in a kigen hangin mi 32 kiim si hi ci-in emergencies ministry management centre head Mukhammed Svarov in ci hi.\nMedical staff ten a site lakah naupang guk kihel hi ci a, health minister in vanleng hawl (pilots) li in zong sihna tuak hi ci hi. Hih thupiang hangin Manas airport kikhak hi.\nFlightradar24 in a genna ah hih vanleng pen Istanbul pansan Turkish cargo airline-te’ ACT MyCargo Airlines hi ci hi. Local media in hih vanleng pen Turkish Airlines nuai-a kilengsak flight number TK6491 hi ci hi.\nSource: Reuters news agency/ Thang Khan Lian\nPrevious: Japan in Orbit kimkot dingin leitung ading Satellite neupen asitleh lawhsam ~ TK Lian\nNext: Bangladesh gamah 2014 in mipi mangin athatte mi 26 sihdan kipia ~ TK Lian\nInterview with Pa Suan Pau (Hornbill Enterprises Co., Ltd.)\nChin State pan galtai te UNHCR in 31 December 2019 dongbek panpihding\nMajor. Mang Tung Nung thugenna leh Zomi Nam Ni thu


url: =Zogam Aksi 3 te ~ Pu Gin Pian Khup :: ZOMI DAILY\nposted on 1 November 2020 at 11:09 pm Lomkholna: Ginpiankhup, News, Politics, Zomi\nZomi le Zogam tangthu ah thupi deuh ” Zogam Aksi ” ci-in min kipiathei ciat hi. Tua bangin i piakte sungah nasepna le panmun tawh kizui in ii piak hikha ding ahih manin, kuamah kimawhsak theih omlo hi.\nAhi zongin Minam le gamvai ah Zomite’ ading madawk bek tham loin abeisa le tuni dong i et kikkik ciangin, 1900 khit ciapteh thamcing mi 3 om hi. Tuate in;\nPu Hau Za Lian (Sukte Independence Army-SIA)\nPu Mang Tung Nung (Chin National Organisation-CNO)\nPu Chin Sian Thang (HCSU, ZNC/ZCD )\n1. Pu Hau Za Lian pen Sukte Independence Army i a mangpi Commander-in-Chief hi a, Kawl te’n Japan te a do ma Zomi te makaih a Japan do ahihi. Anti Japanese movement ah leitung theih a ciampteh thamcing khat ahihi. Tua banah Pu Kamhau leh Ukpi hun a Zogam galkapte British te i lelh nunga, Zomi tawh kisai galkap phutkik masa pen ahihi. Japan lah do, British lah langpang ci in galpi nihna zawh ciangin British te nangawnin matsawm liang ahihi.\n2. Pu Mang Tung Nung pen Panglong tungtangah Federal Union deih ung ci a, mumal tak a dawng thei om sunsun Chin/Zomi mipilam palai khat ahihi. Tuabanah 1947 constitution pen Federal Constitution tawh laih ding a, Taunggyi mualmi leh mualgam khawmpi ah Zomi palai teng makai ahihi. Ni masa ni bekin thugen a, a kik ciangin Zomi lak a Law sin masa pen leh Hill Chin Student Union Chairman Tg. Chin Sian Thang tonpih in ama tangin thugen in pantah a, tuni dong Pu Chin Sian Thang Federal Politics ah makai suak ahihi.\nZomi lak ah King Commission kici mangkang galkap bawk 3 za taktak angah masa pen ahihmanin, Captain Mang Tung Nung ci in thanga Captain pa zong kici hi. A za taawpna taktak pen Major/Bohmu ahihi. Nasep teng akhawl ciangin makai leh ulian dangte bangin Kawlgam ah a sih dong vaithamloin, apiangna khua Muizawl khua, Zogam ah ciahkik ngiat in tengkik hi. A sanggampa tate 2 Zomi milian leh makai sem ngei Pu Khen Za Mung leh adangdangte nangawn tuni dong Zogam ah tengkik tamlo hi.\n3. Pu Chin Sian Thang pen Sitnipa kici a Zomi lak ah LL.B zo masa pen ahih banah a degree lakna pen Amerian Constitution ahihi. Zomi milui lak ah constitutional law thei omlo kikeuh a, khangthak ah zong tuni dong mah khutme kuaih theih lai phial ding ahihi. Taunggyi Conference ah Pu Mang Tung Nung tawh a kithuah khit uh ciangin, 1974 Constitution vai ah zong Federal Constitution Zomi te’n ka deih uh hi ci in Myanmar Army chief Ne Win kiangah Pu Lian Uk ( Haka) te tawh makaih in lai pia uh ahihmanin mat leh thuak lawh hi.\n1988 zawh ZNC ah president dinmuun la in Federal Cause mah dingpih suak ahihi. Gamsung gampua te deih Panglong Conference samkik ding tawh kisai Kalay Declaration makai in tangko ahihmanin gambup cihmawh laitak tawh kituakin, Aung San Suu Kyi in zong thukimin amah ki-ap suak hi. 2016 kum ciangin kilemna khawmpi kibawl ding pen in min 3 aneih lak ah 2 ahi 2nd Panglong leh 21st Century Panglong pen Kalay Declaration huzap tawh kiloto suak ahihi.\nPu Hau Za Lian leh Pu Mang Tung Nung pen aKawl aZo cih omlo, leitungbup theih hita a, tangthu nei Zomi aksipi 2 hita in, Pu Chin Sian Thang bel bangmah theilo hai ciakciak teng,hong ki nung-leh -kaih saklo a, tutung Panglong ah mualmi mualgamte lunggulh tawn tung ahi Federal Constitution mah hong dingpih suak a leh Aksipi 3na in kiciamteh suak ding ahihi.\nNote: Pu Hau Za Lian lim mupaklo ka hihmanin Pu Mang Tung leh Pu Chin Sian Thang lim 2 tawh hong suakkhawm sak ing.\nThuzep: CNF lamte zong nidanga Tedimlam te’n tangthu ah bangmah semlo cihdaan a haipau nawnaw den uh hi. 2000 kum kiimpawl ciangin, Shan te’n Taunggyi Conference thu laibu limtak hong suaksak uh leh tua pan dai uh hi. CNF mi phamawh mahmah khat in Pu Mang Tung Nung bel zahtak ung ci in kei kiangah hong gen liang hi. Tualo mi minthang dang nengnengte bel Minam khat maban tawh kisai a Aksipi a ciapteh tham cing omlua nai lianglo hi. Pu Gin Pian Khup\nPrevious: Politik thugen na ah utdandan in kilaih theihi\nNext: Vote piaciat ni ~ Rev. Dr. Tung Za Pau\nSouth Africa ah numei 3 in pasal khat zawhthawh thutawh buanhuan\nBrussels leh Paris ngongtatna ah akihel migilo 8 ki mankhia\nLamka thupiang tawh kisai kikup nading sapna – GZA


url: =Pastor khatin tading in akep numei khat zahmawhvai tawh bawlsia in kiman :: ZOMI DAILY\nposted on 26 October 2017 at 2:55 pm UTC+9:30 Lomkholna: Malaysia, News, Sawltak, World\nMalaysia gamsung ah Pastor khatin ata dingin akep uh numeino “adopted daughter” khat zahmawhvai tawh bawlsia ahih manin Sessions Court te’n thubawlding uh cih theStar pan kiza hi. Tua Pastor papen kum 49 aphakhin khat kici hi a, numeino ading ngaihsut sakna tawh tua Pastor pa ii amin pen ki pulakkhialo hi.\nTua Pastor pa’n numeino pen kum 11 aphak hunlai zahmawhvai tawh nawngkaisak in “Oral Sex” bawlsak ahih manin thu akibawl cihi. Tuaban ah tua atading in akep numeino pen nawngkaisak “Molest” hi ci’n thu akibawl ahihi.\nTua Pastor pa ii Lawyer asem ahi S. Sivaperumal in Bail ngetsak a, amahpen akipawlna Community sungah aki zahtak mahmahkhat hi a, tuaban ah azi atate zong hoihtak in akemkhat hi ci’n thuumsak hi. Hih Pastor papen zi neikhin in, azi tawh amauta taktak 2 nei uhhi. Tuaban ah numeino khatzong Adopted Daughter in akem uh ahihi.\nAhi zongin tua ngetna pen Deputy public prosecutor Nordalina Ali in nialsak a, thukhenna ani taktak atun matengin hih Pastor papen Bail pialo in, palik te’n kemcipding ci’n thupia hi. Tuaban ah inn ah Bail tawh ki ciahsak hileh azi atate adinginzong lauhuai cihsanziau mawk hi.\nCharge Sheet tungtawn in akitheihna ah hih atading in akep Adopted Daughter pen Petaling Jaya vengsung aom amau innsung mahah Pastor in abawlsia kici hi. Tua numeino pen kum 9 aphak hunlai akipan Pastor te nupa in atading in akep uhhi ci’n Police Report ah kiciamteh hi.\nVideo: Pastor claims trial to sexually abusing adopted daughter\nPastor papen “Section 377C of the Penal Code” cihleh “Section 14(a) of Sexual Offences Against Children Act 2017” cihtawh Child Sexual Case 2 in thu kibawl a, naupangno abawlsiatna kiciantak in thukhenmang te’n amuhkhiatleh kum 20 bang thong kiatheiding a, ciangduai tawh tawsat “whipping” zong thuaktheiding cihi.\nRelated: US ah Zomi Pastor khat tuahsia!\nDecember 04 ni ciangin khatvei Sessions Courts ah thusitna kinei kikding a, tuahun ciangin agamtatna tungtawn in thu kikhending cih kiza hi. Video sungah alu puantawh akhuhcip pen Pastor pa kici hi. Sawltak #zomidaily\nPrevious: Vuanzi Salai Isaac Khen in Media le kipawlnate State level – Khuado vai kimuhpih\nNext: Myanmar gammi khatin numeikhat anawi meksak ahih manin thong kha 9 kiading


url: =China ah Bus tuahsia in mi 36 in sihlawh, adangzong mi 13 liamgawp :: ZOMI DAILY\nposted on 11 August 2017 at 12:14 pm Lomkholna: China, News, Sawltak, World\nChina gamsung ah mi adim in atuang phitphet Bus golpi khatin leisung kuahawm Tunnel Wall phukha ahih manin, tuasiagawp cih AFP pan kiza hi. Hih tuahsiatna hangin mi 36 in sihlawh a, adangzong mi 13 liamgawp uhhi.\nChina, Shaanxi Province sung aom Qinling Tunnel sungah Thursday nitaklam in thupiang cih Xinhua News Agency te’nzong genkhia uhhi.\nHih Express Bus pen Southeast Sichuan Province, Chengdu panin Luoyang City zuanin apai laitak atuahsia ahihi.\nSina News te genkhiatna ah hih Bus sungah Passenger akigawm in mi 49 atuang ci a, tualak ah naupang 2 kihel cihi.\nSichuan Province sung ahzong tulaitak atuahsiat mahmah laitak uh ahihi. Nungdiak mahmah Tuesday ni in zin nasiatak in linggawp ahih manin mi 20 bangin sihlawh uh a, adangzong mi 100 valin liamlawh uhhi.\nChina gamsung ah Road Accident pen piangthei zelzel a, kumpi thunei Police te’n hoihtak in thukham zuihding hanciamsaklo, mawtaw ahawlte’nzong thukham palsak pahpah uh ahih manin, tuahsiatna atamphadiak in ki ciamteh hi.\n2015 kumkhatsung bekbek inzong China gamsung ah tuahsiatna Traffic Accident 180,000 vei piang ci a, tuasung panin mi 58,000 takin sihlawh uh cih thunei te’n nungdiak in pulakkhia uhhi.\nVideo: At least 36 killed in China bus crash\nNungkhasung inzong mi 19 apua Bus khat leh Lorry mawtawpi khat Hebei Province sung aom National Highway tungah kiphukha uh ahih manin, tua Bus tungah atuang mi 11 takin sihlawh uhhi.\nMarch khasung inzong Yunna Province sungah Bus khatleh Cement Truck khat kiphukha in, mi 38 takin sihlawh uhhi.\nNungkum December khasung inzong Wuhan City sungah Minibus khat bualtuisung lengsuk in mi 18 in sihlawh uhhi.\nNungkum November khasung inzong Shanxi Province sung aom Expressway lamzikpi tungah mawtaw tampitak kiphukhagawp ahih manin, mawtaw bekbek 56 takin siatlawhgawp a, mi zong 17 takin sihlawh uhhi.\nNungkumsung July khasung inzong Tianjing City sungah Bus khat tuahsia in mi 26 takin sihlawh uhhi. China gampen mawtaw tuahsiatna atam mahmah gamkhatin aki ciamteh ahihi. Sawtlak #zomidaily\nPrevious: Cyberjaya sungah Operasi nasiatak in kibawl in, gamdangmi 290 kimankhia\nNext: Restaurant khatin numei te nawi agol aneu tungtawn in Discount pia


url: =3. July 20, 2019 | Tawlngak Dingin Ngiimlo ~ MUC\n3. July 20, 2019 | Tawlngak Dingin Ngiimlo\nAdmin 5:36:00 PM Articles, MISSION NEWS\nTawlngak Dingin Ngiimlo\nOkanama Kevi, 66\nPapua New Guinea, July 20\nPapua New Guinea gam sunga Adventist Pastor tampite in a nasepna panun kumcingin pensen alak uh ciangin apianna khua ciat vuah ciahkik in, amaute innkuan pih ciat tawh anuntaak tawpna lamuh zangh khawm uh hi.\nAhizongin Pacific khanglam gam mualtung khua khat ahi, Ura khua pan a, sem Pastor Okanama Kevi ahihleh tua bang hi lo hi.\nPensen alak khit ciangin, hunbit thungetna ministry ah kipan dingin Pasian in sam hi, ci-in ki ngaihsun ahih manin a pen-sen laakma’ sangin manmawh kisa zaw hi.\n‘Pasian in a thungetna a dawn mipa’ ci-in Pastor Oka-nama’ min pen Papua New Guinea gamsung khempeuh ah, hong thang mahmah hi. Adventist pawlpi mite bek thamloh in midangte in zongh phone tawh asap kawikawi ban vuah, a innkuan un a teen na uh ahi, gamlak mualtung a, buukneu khiukheu kongkhak a va kiu zeel zong ki phamat phial uh hi. Zingsang le nitaak sim in, Pasian kiangah thuumsak dingin thungetna kipulaakte tampi-tak a sazian in gualhsuk zihziah sa-in a nei hi.\nNi khat, Christian pawlpi dang khat panin Pastor khat a inn vuah va hawh hi. Tua lengla pa ahi, Pr Ricky pen pyinee dang khat ah a teeng hi-in, Ura khua ah, pawlpi vai tawh a va paikhakna panin, Pastor Okanama i’ thungetna ministry a za kha ahi hi.\nA gaikhah khe-mahmah a zi tawh Pr Ricky hong tung ta hi. “Hehpihna tawh ka zi a’ dingin thu nong ngetsak thei ding hiam Pastor aw? A nausuah hun kheng khin ta ahih manin ka lung uh kham mahmah hi” Ricky in ci hi.\nTua ciangin Pastor Okanama in tua nupinu Olive thau tawh zuut-in thu a ngetsak hi. Ni nih khit ciangin tua nupinu in, a cidam mahmah tanu khat hong suakkhia ta hi.\nSabbath kik ciangin, Pastor Ricky zong a zi le a tate guk, a suakthak pen tawh sim, teng tawh Seventh-day Adventist biakinn ah hong ki khawm uh hi.\nPastor Okanama in zongh, Ricky le a zi tuiphumna thusin-na ah kihel dingin na zawn pah hi. Tua nupate’ ta uzaw nga te ahi, kum 8 pan 12 kikaal teng zongh Lai Siangtho sinna ah kihel uh hi. Tua zawh kha tam lualo khit ciangin nupate le a tate uh mi nga teng tawh, 2017 kum August kha sungin tui hong kiphum uh hi.\n“Tu in Ricky in a pawlpi le a pastor nasep nusia in, Advent-ist pawlpi mi citak mahmah khat hong suak ta hi,” ci-in a inn ah thudonghte a va pai lai in, Pastor Okanama in gen hi.\nRicky te’ ki tuiphum khit a sawt lo in, a pawlpi lui vua, a Senior Pastor pa uh tua Adventist biakinn ah hong kikhawm hi. Sun hunpi man khit ciangin thu gen nading hun khat ki pia hi. Hong dingg to in a kah kawmin a lungsim tawng hong gen khia hi.\n“Ricky tungtaang ah lametna tampitak mah ka nei hi. Tu-in amah in hong nusia in Seventh-day Adventist pawlpi ah hong tai-san ta hi. Tua ahih manin ka sanggamte aw, kei mahmah in kacin kakep mah bangin note in zongh, hoih takin na cing’ un la, na-keem ta un.” a ci hi.\nTua tawh kizom in Ricky’ khensatna tungtawnin a mah thu-pha a pia hi.\nRicky in ahihleh, a pastor sep kawm in, sumzon-vanzuakna mun nih khawng ah a neih banah, a mawtaw mi kawmsak hi. Tui a kiphum khit ciangin, Pastor Okanama a nasepna munphual ah sam in, tua a nasep khempeuh Topa Pasian’ tungah aap sak hi. pastor pa in zong lungdam takin aap sak pah hi.\n“Hih pa pen ka thungetna ministry a’ dingin gah manpha ahi hi. Hih ministry tungtawn in pastor tampitakte a’ dingin thu ka ngetsak khin hi,” ci-in, kum 66 apha ta Pastor Okanama in gen hi.\nAmah in nasepna panin pensen akipiak hangin nasep tawlngak ding ngimna nei lo hi. Nang ee leh?\n2016 Sabbath 13na Mission sumpite’ lak ah khenkhat tawh Papua New Guinea gam sung aa, Naupangte’ Sabbath School khaan dingte ki lam hi. Tua banah Pastor Okanama’ inn gei-ah mun khat ki lei hi. Sabbath School mission sumpi nong piak man un lungdam mahmah hi.


url: =Pentecost leh Babel Tausang Ki Keelki (5) ~ Rev. Fr. Damian Dal :: ZOMI DAILY\nposted on 28 September 2015 at 7:15 am Lomkholna: Article, Biakna, DamianDal\nBabel tausang akilam lai in, Pasian akumsuk ciang, tua Babel tausanglah kisia in, alammi khempeuh te zong leitungah kithehthang hi. Lasiangtho sungah “Kumsuk in amaute khatlekhat a thugen uh a kitheihloh nadinguh khat ii gen khat in angaihnop loh nadingun a kampau uh va kitukalhsak in,” aci hi (Piancil 11:7). Ei Zolai Laisiangtho sungah “Khat ii gen khat in angaihnoploh nadingun – so that they may not listen to each other” cihpen nakiletkhia khalo hi (King James Version [KJV] pan in naletkhia hikha dinghi). Babel tausang lamlai in, Pasian kumsuk na thu in, amaute kithehthang nading leh, amau te leitungah amaimang nading thu ahihi. Ahizongin Pentecost ni in, Khasiangtho Pasian hong kumsukna thu in, Babel ah Pasian kumsukna thutawh ki keelki hi.\nPentecost ni in, Khasiangtho Pasian kumsuk in, paukitukalh minam tampi te khat le khat kitelsak in, khat le khat thugen akingai nuamlo mite pen, Peter thugen ngaihnopna lungsim, zaknopna lungsim leh, ngaihtheih teltheih nading lungsimte naguansuk hi. Sawltak Laisiangtho sungah:\nTua ciangin sawltak sawmlekhatte tawh a omkhawm Peter hong dingto-in, mihonte tungah nakpitakin thu hong genhi”Hih huging a zak uh ciangin mihon tampi tak hong kikhawm uha, hih Jesu a um mite’ thugen pen amau’ pau ciatin za uh ahih manin lamdang asa mahmah uhhi. Pasian’ sep nalamdang liante a kigenna eimapau ciatin iza hi,” aci uhhi. Amaute in lamdangsa-in lungmang mahmah uha, “Abangci thu ahihiam?” ci-in khat le khat akidong uhhi (Sawltak 2:6,11,12). “Tua ciangin sawltak sawmlekhatte tawh a omkhawm Peter hong dingto-in, mihonte tungah nakpitakin thu hong genhi” (Sawltak 2:14) ci in, na kigelh hi.\nBabel tausang akilam lai in, Pasian kumsukna athu in amau te leh Babel tausangpi kisiatna leh maimang na thu himahtase leh, Pentecost pawi ni in, Pasian Khasiangtho hong kumsukna in, Pasian minamthak ahi, Jesu Topa sungah upna anei mikhempeuh te adingin, kipumkhatna athak, nuntakna athak, nuntak zia athak leh khat le khat kingaihsiam na, kitelsiamna lampi thak ah hong tunpihkik hi. Lamkhatpan in genleng, Pentecost nipan kipan in, Jesu Topa a ummi te in, Khasiangtho Pasian makaihna tawh, kipumkhat upna sungah kipumkhat in, Babel tausang bangin mihingte pilna siamna leh, sing le suang tawh kilam innpi leh tausang hi loin, upna tawh akilam Pasian tawh kizopna tausang penpen ahi, thu ummi te kipumkhatna, Khasiangtho Pasian teenna innpi alamdingte ihihi.\nLaisiangtho sungah, Paul in Jesu Topa um in, ama thugenna azui mite tungah hibangin nagenhi: “Note pumpi mahmah Khasiantho teenna biakinn ahihi” (1Cor 3:19). Tua thu hangin, thu ummi te kipawlna in, Khasiangtho teenna, Pasian biakinnpi ahihi (1Cor 3:16).\nHihthu hang mahin, Khasiangtho asang mimal khatciat in, Khasiangtho teenna inn hi a, tua Khasiangtho teenna innteng kigawmin pumkhat suak a, tua akigawm pumkhat asuak minam in, Pasian minam, Pasian teenna biakinnpi suak in, Pasian tawh akizom taktak sing, suang, sik te tawh kilam hi lo, Pasian Khasiangtho tawh akilam upna tausang ahi, Pasian tawh kizopna, Jacob in Bethel ah amuhkholhsa Vantung tawh kizopna Kahlei pi (Piancil 28:10–17) tawh Pasian sungah guikhat, nakkhat, bukhat, phukkhat in akilamding te ihihi. Pentecost pawi ni a hong kumsuk Khasiangtho in, Jesu Topa a ummi khempeuh te, Jesu Topa sungah, tua Topa min hangin, tua Topa tawh, tua Topa adingin teltuam minamkhat, guikhat, phungkhat, pumkhat hong suahkik ahihi (1Peter 2:9).\nTua ahihman in, Pentecost ni–in Pasian ading leh Pasian sungah mite kikaihkhoh kikna, Pasian minam kipat kikna, Pasian tawh kizopkikna, a Tapa Jesu Topa hangin, pau kibanglo, awsuah kibanglo, thu kumkhawm theilo, thugenkhawm theilo, thuvai hawmkhawm theilo, munkhat ah atengkhawm theilo, gamkhat kuamkhat a atangkhawm theilo, nakkhat pan tui adawnkhawm theilo, mihingte kiphatsakna hangtawh aki keelki, akikhen thang mite, pumkhat a nuntakkik nading kipatna ni ahihi. Rev. Fr Damian Dal\nPrevious: Ka muhpak US Gamthu pawlkhat (8) ~ Awn Za Pau\nNext: Sinlai hong vut ~ Pu Thangboi


url: =Malaysia kumpi te’n Rohingya te laksawm, ahi zongin patausim giugiau :: ZOMI DAILY\nposted on 9 September 2017 at 10:49 pm Lomkholna: Malaysia, News, Sawltak, World\nMyanmar, Rakhine State sungah Rohingya vaitawh kisai in thubuai tuamtuam piang ahih manin, tulaitak leitung in Kawlgam pen amawhsak mahmah laitak ahihi. Malaysia kumpi inzong tua Rohingya Refugee tepen agamsung ah lakding in lunggulhna kinei hi ci’n Malaysia Deputy Home Minister Nur Jazlan Mohamed in genkhia cih Bernama pan kizasawn hi.\nAhi zongin lunghimawhna neiveve uh a, tuabang in agamsung ah Rohingya Refugee akici te lutsak henla hileh, tualakah gamsung anawngkai sakding miginalo “Rohingya Militants” khawng akihelding patau uh cihi.\nUNHCR (United Nations High Commissioner for Refugees) te’n agenkhiatna ah Malaysia gamsung ah Rohingya Refugee 56,000 bang UN Card kipiakhin ci uhhi.\nMihing ciatciat ki hehpihna Humanitarian Grounds tawh Rohingya Refugee te Malaysia gamsung ah lutsakding ngaihsutna aom hangin, kidopding kisam hi. Hihte sungah miginalo, mihoihlo, gamsung abuaisakding kihelthei a, tuate gamsung ah alutding kidelhlo hi ci uhhi.\nTua ahih manin Malaysia Home Ministry leh UNHCR te kipawlkhawm in, gamsung ah Refugee bangzah taktak om cih kankhiatding kisawm cihi. Tuaban ah UN Card akipia tepen Refugee taktak mahhiam?\nTuate sungah migilo Militants khawng aki helkhahiam? Ahih keileh sumzonna in anei Economic Migrants khawng aki helkhahiam cih hoihtak etphat huaihi ci’n Deputy Home Minister Nur Jazlan Mohamed in genkhia hi. Rohingya te ahehpih mahmahtawh akibat hangin, agamsung ah alaktaktak ding uhpen amauzong patau veve leltak uhhi.\nVideo: Malaysia PM Najib sends off humanitarian aid mission for Rohingya\nBangladesh gamsung ah Rohingya Refugee te ahuh apanpih dingin Humanitarian Mission khat tuni in Malaysia Prime Minister Datuk Seri Najib Tun Razak in khahkhia cihzong kiza hi. Bangladesh – Myanmar gamgi kikal ah galtai in aomte huhnading in Malaysia kumpi in huhna RM4 Million tak zekkhia uh cihi. (hihzahzah aki zekkhiatpen Malaysia gammi te pawlkhat phun ngeingai uh cihzong kiza hi).\nRohingya bekbek mi 300,000 dektak phialbang Bangladesh gamsung ah tunghenhan ahih manin, hihte sungah a ngongtatsawm migilo khawng aki helkhakding Bangladesh kumpi tezong lunghimawh mahmah uh cileuleu hi. Hih Rohingya tepen abiakna kibatpih gamtuamtuam in athu in ahehpih mahmahtawh kibang a, ahi zongin ataktak ciangin gimneih in kihta veve uhhi. Nakhat peuhpeuh athu in agengen baihmahmah a, asepkhiat taktak baihlozel hi. Sawltak #zomidaily\nPrevious: Piteek kum 70 khatin ama nuntakna piakhia in apasal honkhia\nNext: Malaysia, Cyberjaya ah Operasi lutin gamdangmi 133 kiman\nZolai mal ngawm koipan kila hiam?


url: =Zomi Miuzik siamte bang in susia? ~ Sia Tuamung :: ZOMI DAILY\nposted on 4 October 2016 at 5:11 pm UTC+9:30 Lomkholna: Article, Youth\n2014 April 13-16 sung Kawlpi khua sunga Galkapte Tuibuahna pawi ah KSCM Miuzik Band tawh miuzik tumin ka om uh hi. April 14 nitak lam hunin miuzik tum-a ka om laitakun Khuppi, Falcon band-a Drum tumpa, hong pai-in amah’n zong hong huhin hong tumpih hi. Ka kiang a om papi khat in, “Zomi Miuzik siamte zu in susia mawk ei’” hong ci huat laizang hi.\nFinal nitak November 28, kipat ding hunlian ciangin music tumte pawlkhat hong om het lo mawk uh hi. Mipi in kingak dimdem hi. Cinpi bangin, “U Mung …, mawk peuhmah, bangcih mawk ding …” ci-in nuamsa het lo hi. Sauvei lo ciangin hong tung uha hun kipan toin nuamtak mahin kizo thei hi. Amau pen tawmkhat a va sukek pak uh ahi hi. ZBCM huang pen biakna huang ahih manin tua sungah dawntheih khat peuhpeuh hong ken ding uh hoihsa lo uh ahih manin dawntheih omna a va zuanpak uh ahi hi. (Thupi uh ka sa hi). Mi tampi takin kilawm kisa het loin, ‘Lawmlawm’ a ci tawh, ‘Mailam ah kizang theinawn kei mawk un teh’ a ci tawh, ‘Zomi sungah a dawn thei lo music siam adang om lo hiam!’ a ci tawh kimau ngeingai hi. A dawn thei dinga a pantahtah pen a miuzik uuk uh ahi tam! ahih keileh a dawn theih nading khopkhop beka a cialcial makai lamte ahi zaw tam!\nTua sungah AGAPE-te tawh ki-hunkhat pianin LENGTONG Album hong kibawlkhia hi. Pa Pum Kap, Dr. Zam Khen Thang-te a vaihawmpi in ka thei hi. Pahtawihuai mahmah uh hi. Bang hang hiam cihleh Zomi Miuzik Tangthu laimai thak a gelhte ahi uh hi. LENGTONGte in Itna le Ngaihna late, le gam le lei ngaihna late, nu le pa (parents) itna late hong sa deuh uh hi. DORCAS TEAM, SOWER SISTER, FAMILY GOSPEL cih bangin numei lasa groupte hong piangin Lengtongte ban zomin Itna Ngaihna la lamah THAWNKHAM hong kiphawkkhia hi. Tuate ban ah STEPHEN VOCAL BAND-te zong tuampian takin hong kitheikhia to hi. Tua ban Zomi lasa siam tampi hong piangkhia hi. Kapno, Kamsen, David Kham, Cingpi, Sannuam, … te bek hi loin, Zomi Idol panin Thangta, Nutoih, Thawnpi, Cinpi, Niangpi, Maacin, Dim … Kawlgam bup huamin Biakna laphuak le lasa minthang vangvang Siangpite hong piangto uh hi. Khangthak Zomi laphuaksiam le lasasiam tampi om hi. A vekpi phialin mi khateh dawl ciang kihi mai hi. Hih bang nasepna tawh a nuntakna a zong zo taktak kiom lo mai hi.\nPrevious: Facebook sungah thu khat peuhpeuh na Post ciang ~ Zomi Quavadis\nNext: Malaysia sanginn tung khatah Helicopter khat kia ~ ZD


url: =USA ah mithat vaitawh Hrang Lian Mang leh David Sui Ceu kiman :: ZOMI DAILY\nposted on 30 September 2016 at 9:45 am Lomkholna: News, Sawltak, World\nUSA, Texas State sungah mikhat akithahna vaitawh kisai in Hrang Lian Mang leh David Sui Ceu Lian te kimankhinta cihthu Amarillo Police Department Officials te’n Thursday ni in genkhia uhhi.\nAkithah laitak in ageipan amukha Witnesses te genkhiatna ah athat mi 2 tepen Kawlgammi hi uh acih mahbang in tu’n akiman tezong Kawllgammi bekthamlo, Chin State sungpan nahihtuak lailai hi.\nAkiman lakah Hrang Lian Mang pen kum 23 hipan a, akhatzaw David Sui Ceu Lian zongpen kum 19 bek phapan hi.\nAki thatlumpa pen kum 30 aphakhin Jamor Durrell Lee kici minnei khat hi a, Police te genkhiatna ah Wednesday ni in 1314 Evergreen Street sungah akithat ci uhhi.\nPolice te genkhiatna ah David Sui Ceu Lian pen mithatvai tawh akiman hi a, Hrang Lian Mang pen asatliamgawp vaitawh akiman ci uhhi. Hih akiman tegel pen tulaitak Potter County Correction Center ah kikemphotding cihi.\nHih mithahna vaitawh kisai Special Crimes Unit te’n azak uh ciangin athu ala kancianpah uhhi. Aphual aom amukha Witnesses te genkhiatna tawh kizui in mithat te sulzuihpah uh a, a mawtaw zat leh mithatding in aki ummawh tezong Wednesday nimah in Police te’n khahkhia uhhi.\nRelated: Thailand gamsung Pattani khuasung ah Bomb nihvei puakkham in mi 51 liam\nTua tungtawn in Special Crimes Unit te’n amankhia uh cih Amarillo News pan kiza hi. Asipenpa ii luanghawm zong Thursday ni in Autopsy kibawlding cih News Release tungtawn in kiza hi. ZD Sawltak #zomidaily\nPrevious: USA ah mikhat kithat, athat mi 2 te Kawlgammi kici ~ ZD\nNext: Lasiam B Muan Ngaihte in Malaysia ah Khuado siim ding! ~ Zomi Quavadis\nKaikuang Thu Tomcik… Zomite Hoihna


url: =Cidamna : Na thau nuam hiam? Agelh - Thangpi Naulak - Laibu Saal\nHome > Thuluui/Articles > Cidamna : Na thau nuam hiam? Agelh - Thangpi Naulak\nCidamna : Na thau nuam hiam? Agelh - Thangpi Naulak\nNa thau nuam hiam?\nMi gawng lua sangin a thaute mah etlawm zaw deuh hi. Tua banah a taangpi thu in a gawngte sangin a thaute cidam zaw uh hi. Mi gawng pawlkhat thau nuam lua in a lungsim uh bang gim thei zel hi. Tuabang mite adingin thu tamlo cik khat kihawm sawn ni. Bang bang hitaleh Doctor te dot masak ding hoih pen hi cih phawk ni.\nMi gawngte a gawnna hang uh a tuam tuamte kan masa ni:\n1. Nu leh pa sutna: Nu leh pa a gawng namte a tate uh zong gawng nuam deuh hi. Na gawn hang pen na nu leh pa na sutman hi thei hi.\n2. Gilzang hatlo: Gilzang a hatloh ciangin kithau thei lo hi. Bang hang hiam cih leh gilzangin neek leh dawna thahatna omte deihbangin hupzo lo in ek-ah paikhia kik zel hi.\n3. Gilpi hatlo: Na gilpi a hatloh ciangin na ann neekte gilpi in hoihtakin gawizan zolo hi. Tuamanin thauna dingin ann tam ne zolo thei hiteh.\n4. Sisan niam: Sisan niam cih ciang sisan tawm cihna hi. Sisan tawm ahihmanin a ci uh daang hi. Tuabang sisan kitangsamte adingin thau ding baihlo hi.\n5. Neeklimlo: Thau theih nangin neeklim ding hoih hi. Ann leh meh bang nam neek ding kitangsam cih theih huai hi.\n6. Pianpih: Mi pawlkhat a cidamlo leh a neeksia zong ahi tuanlo a gawng lim limo m uh hi. Tuate pen pianpih gawnna kici thei ding hi.\nThautheihlohna hang a tuam tuamte genkhin ta ihihmanin tun thau theih nang akitangsam te gen kik ni. Damdawi(zatui+zatang) ahi lo eima’ bawltawm theihte hi.\n1. Butter sikkeu neu dim khat leh cikhum sikkeuneu dim khat mah gawm dingin gilsung a hawm laitak ne ding. Sun niangtui dawn ma deuh leh nitak ann neek ma in ne thei leeng hoih hi. Hih pen a tawm pen kha khat sung bang neek kuuul hi.\n2. Nahtang a hoihmin mah mah khat leh bawngnawi lum vit vit hai khat leh Ghee sikkeuneu dim khat gawm ne zo den leeng hoih hi.\n3. Leenggah keu bawngnawi ah zanthapai diah ding tua pen gilsung a hawm laitak ne ding. Tua in sisan tamsak thei hi.\n4. Nai nih hal in vitamin tam neek theih ne zel ding.\n5. Neeklim ding\n6. Ann neek kham phetciangin tui dawn zel ding. Tua in gilpi ann gawizan nuamsak hi.\n7. Nisimin minute 30 sung bang excer la denzo ding.\n8. Sun ann neek khit ciang minute 30 kiim ihmu zel ding.\n9. Kipak tak leh lungmuang taka om hithiat sawm ding.\nCompany tuam tuam in thauna ding zatui leh zatang bawl uh hi. A hoih leh hoihloh na theihnop leh sin lecin na thei ding hi.\n1. Khusmanda avaleha: Sikkeuneu dim khat bawngnawi tawh helin zing thawh tung leh zan lupma a neek ding ahi hi. A tawm pen kha khat akizom a neek kuul hi.\n2. Swamala compound: Hih zong zing thawh tung leh zan ihmut kuan ciang bawngnawi hai khat tawh dawn khawm ding hi. A tawm pen kha khat akizom in neek kuul hi.\n3. Ashwagandhaveleha: Hih pen a tui hi in pasal adingin hoih diak hi. Tuilum aihkeh bawngnawi tawh dawn khawm ding hi.\n4. Chavan prash: Suaklu leh singgah dangte pana kibawl hi. A tunga I gensate mah banga neek ding hi ziau lel hi.\n5. Draksharishta: Sikkeuneu dim thum tui aihkeh khuaizu tawh hel in ni khat in thumvei neek ding. A tawm pen kha khat ne zawm ding.\n6. Ashwaganda choorna: Ghee, khuaizu aihkeh bawngnawi tawh helin nikhat thumvei neek ding.\nItem Reviewed: Cidamna : Na thau nuam hiam? Agelh - Thangpi Naulak Description: Rating: 5 Reviewed By: Cinpu Zomi


url: =Tulaai Leitung Thuthang Tuamtuam Updates June 18, 2014\n· Iraq gam saklam khuapi tamsimsim la in Iraq gam phelnih asuahsawm Sunni Muslim migilo te kipawlna ISIS le Jihadist migilo te in Bagdad khuapi saklam a om Sathau huanna phualpi June 18, 2014 ni in lasukta uh ahihman in Iraq kumpi te in US Military Commander Gen Martin Dempsey kiang ah Vanlawm tawh ongnawk sakpak un ci in huhna June 18, 2014 ni mah in bawl uhhi.\n· West Bank gamsung ah Israel tangvalno thum migilo ten amatcipna hang in Israel galkaap ten Palestinian leh West Bank sungteng kuamah olmawhselo in banzon ciatciat in a upmawh uh mite zong matciat ciat uh ahihman June 18, 2014 niciang Palestinian mi amat uh 115 bang cingta a nidang a akhahsa uh thongkialui 51 zong kihel kik hi. Hibang a Israel mite akiman ziauziau peen tu a thumtawh 240 cingta ci uhhi.\n· Libya gam Benghazi khuapi sung a om US palaaizumpi migilo te in 2013 kum adona ah makaaipipa US ten June 17 ni in Libya gam kumpi te dongsese lo in Libya gamsung ah amatziau nahang in Libya kumpi te in US mawhsakna lianpi nei uhhi. President Obama in Benghazi khuapi a ka Palaai zum uh akidoding in zong kuaman ongthei kholsaklo ahihman in kozong kuamah atheisak selo hi ung cihsan ziau hi. Hih amat uh Ahmed Abu Khattala ahih leh USS New York tunta uha, Thukhen zum ah nasiatak bawl ding uhhi.\n· Iraq gam Mosul khuapi Sunni Muslim migilo te in asimna pan India gammi 46 hih migilo te in mancip in khumcip uhhi ci in India kumpi te in June 18, 2014 ni in taangkokhia uhhi. Hih mi 46 te lak pan atamzaw peen zato a seem Nurse tea hi uh ci in gen uhhi.\n· Afghanistan gam President kiteelna ah Mee tang tam ngah peen leh President thak ding a kilam mahmah ahi Dr Abdullah Abdullah in Mee tangsim khawl ding in Election committee te tung ngetna June 18, 2014 ni in bawl hi. Ahangpeen Mee tang simna ah golhguuk nasepna mu ci in genkhia hi. July kha sung Mee tang kaihkhopna hialbawl in agualzo te taangkokhia ding ahi uhhi.\n· Spain Kumpipa ( King ) Juan Carlos kum 76 in Madrid khuapi sung a om Kumpi innsung ah Kumpi zapan akhawlna mipi 160 maai ah June 18, 2014 ni in Suaikai a , atapa ahi Felipe kum 46 Kumpi za apna zong neipah hi.June 19 ni zingsang pan kipan in Felipe peen Spain te King suaktaktak ta ding ahihi.\n· June 17,2014 ni in Kawlgam Pi Khuapi sung ah Karen minam thautawi tea hi KNU/KNLA/DKBA number bek tuang in kawlgam license aneilo mawtaw nih Kawlgam palik ten mankhia uha, Pi Palik zumpi pan thubawl uhhi.\n· Kaya gam Luaikaw khuapi sung ah a 139 veina Kaya national Day ( Kaza Zomi Namni )June 21 ,2014 niciang nasia tak bawlthei ding in kawl kumpi lampan phalna ngahta ci in Kaya makaaite in June 18, 2014 ni in genkhia uhhi.


url: = Tinaung Takluem SAWLTAKTE 19\n1 Apollos sia Corinth khua ah a om laitak in, Paul sia saksang ngam te kantan a, Ephesus theng hi: tua mun ah nungzui pawlkhat te taw kimu uh a,\n2 Amate kung ah, na up zawk uh Tha Thiangtho na sang zo uh ziam? ci hi. Taciang amate in Paul tung ah, Tha Thiangtho a om hunlam zong ka za ngei bua uh hi, ci uh ih.\n3 Taciang Paul in amate tung ah, bang tuiphumna sang nu ziam? ci hi. Taciang amate in, John i tuiphumna ka sang uh hi, ci uh hi.\n4 Tua zawkciang in Paul in hibang in ci hi. John in mawna ki sikkikna tuiphumna hongpia takpi a, mite tung ah a nung pan hongpai tu Christ Jesus sia amate in a up tu uh a hihi, ci hi.\n5 Amate in hi thu a zak uh ciang in, Topa Jesus min taw tui ki phum uh hi.\n6 Taciang Paul in amate tung ah a khut a ngak ciang in, Tha Thiangtho sia amate tung ah hong theng hi; taciang kam tatuam taw in pau uh a, mailam thu zong pualak uh hi.\n7 Amate a vekpi in pasal sawmleni khawng a hi uh hi.\n8 Paul sia synagogue sung ah tum a, Pathian kumpingam thu taw kisai in thuhil le hanthawn in, tha thum sung hangsantak in thuhil hi.\n9 Ahihang pawlkhat te a thinsung khauh uh a um ngawl in, mipi mai ah tua lampi* Lampi Thu um te a cinopna hi phat ngawlna thu son uh hi, taciang Paul sia amate kung pan pusuak a, nungzui te tuamkhen in Tyrannus sang inn khat sung ah nisim in thu kikum khawm uh hi.\n10 Hi bangin kum ni sung zomsuak uh hi; tua ahikom Asia ngamsung a om Judah mite le Greek mite theampo in Topa Jesus thu za kim uh hi.\nSceva Tapa Salite\n11 Pathian in Paul i khut te zang in a tuan in nalamdang te vawt hi:\n12 Ama pumpi pan in dialno le kawngkhau te sia cina te kung ah paipui uh a, cina te sung pan in natna te le doai te pusuak hi.\n13 Mun theampo ah vak a thaa ngilo a hawlkhia Judah mi pawlkhat om hi, thaa ngilo a neite tung ah Topa Jesus min lo uh a, Paul i a hil Jesus tungtawn in thu hong pia khu hi, ci uh hi.\n14 Judah mi thiampi lian Sceva tapa sali te in tabang in vawt uh hi.\n15 Taciang tua thaa ngilo in, Jesus ka he hi, taciang Paul zong ka he hi; ahihang note a kuate nu ziam? ci in zo hi.\n16 Taciang a sung ah thaa ngilo a neipa sia amate tungpan baw in buan ngawp a, zothal hi, tua ahikom amate tua innsung pan pumnguak le liamma taw tai mang uh hi.\n17 Taciang hi thu sia Ephesus a om Judah mite le Greek mite theampo in he uh hi; taciang amate tung ah launa hong theng a, Topa Jesus min pok tek uh hi.\n18 Thu um tampi te hongpai uh a, amate mawna te pualak in a sep a vawt uh te zong pholak uh hi.\n19 Mitbum thiam tampi te zong a laibu te uh munkhat ah hong paipui uh a, mi theampo mai ah mei taw hal uh hi: tua laibu te i man a tuat uh ciang in, ngun dangka then nga man hi.\n20 Tua ahikom Pathian thu in zo a nasiatak in khang uh hi.\n21 Hi thu te a tawp zawk, paul in Macedonia ngam le Achaia ngam te a kantan zawkciang in, Jerusalem ah pai tu in ngealkhol hi, tua mun ah ka thet zawkciang in Rome zong mu hamtang lai tu khi hi, ci hi.\n22 Tua ahikom ama a hu tu te sung pan in, Timothy le Erastus te sia Macedonia ah heakkik uh a; ama sia Asia ngamsung ah tawmvei sung om lai hi.\nEphesus ah Buaina\n23 Tua hun in hi lampi† lampi thu um te a ci nopna hi thu hang in buaina lianpi piang hi.\n24 Banghangziam cile ngun seak thiam Demetrius a kici pa in Artimis doai numei atu in biakinn lim te sia ngun taw in vawt a, khutthiam neite kung ah a met tam mama then hi;\n25 Tua a nasep kibang naseam te kaikhawm a, hi khutthiam tungtawn in hau na i nga hi, ci na he uh hi.\n26 Tua bekdom ngawl, Ephesus bek ah hi ngawl in, Asia ngamsung bup dektak ah, hi Paul in khut taw a ki vawt te Pathian hi ngawl hi, ci a, mi tampi te hanthawn in kikhealsak hi, ci zong mu in na za uh hi:\n27 Tua ahikom i khutthiam sia mannung ngawl a sua tu lauhuai bek dom ngawl in; Asia ngam theampo le leitung bup i biak Artemis doai nu i biakinn zong ki thusimngawl tu hi, taciang a minthanna susia tu hi, ci hi.\n28 Taciang hi thu te amate in a zak uh ciang in thin-uk na taw kidim uh a, Ephesus mite i Artemis sia thupi hi, ci in au uh hi.\n29 Taciang tua Khuapi sia buaina taw kidim hi: Paul i khualhaw pui Macedonia mi Gaius le Aristarchus te man uh a, poai etna sung ah thukimtak in manlangtak in tum tek uh hi.\n30 Paul sia mihon te kung ah a tum sawm ciang in, nungzui te in oai ngawl hi.\n31 Taciang Asia ngam ukpa i lawm te zong poai etna sung ah tum ngawl tu in a kung ah ngual sawl in, ngen hi.\n32 Tua ahikom pawlkhat te in thu khat au uh a, a dang pawlkhat te in thudang au uh hi: banghangziam cile a tamzaw in banghang in ki kaikhawm, ci he ngawl in, mihonpi te buai mama hi.\n33 Judah mite in Alexander sia mipi sung pan in kaikeak a, mai ah sawn uh hi. Taciang Alexander in a khut taw lak a, mipi te kung ah ama le ama ki ngum in thuson nuam hi.\n34 Ahihang amate in Alexander sia Judah mi hi, ci a heak uh ciang in, Ephesus mite i Artemis sia thupi hi, ci in a vekpi in nai ni sung aw khat sua in au va nuau uh hi.\n35 Taciang khuapi lai-at pa in mipi te a thim zawkciang in, no Ephesus mite, Ephesus khuapi sia a lian mama Artemis doai nu Jupiter pan in hong tak milim bia hi, ci a he ngawl a kua om ziam?\n36 Hi thu te sia kuama i nial thei ngawl thu ahikom in, na om khipkhep tu uh hi a, bangma ngaisun ngawl in na pheang tat tu uh hi ngawl hi.\n37 Banghangziam cile hi mun ah na paipui uh hi te sia, pawlpi te i na a laksak te hi ngawl a, na doai nu uh mindaisak te zong hi ngawl hi.\n38 Tua ahikom Demetrius le khutthiam nei te khatpo taw ki langpan in thu a om ahile, thukham sia a ki hong sa in om hi, taciang ngam uk te zong om ahikom in: amate khat le khat thu ki sua khawm ta uh hen.\n39 Ahihang thu dang te taw kisai in na kan nuam uh le, ngeina bang in a ki kaikhawm mipi te in khensat tahen.\n40 Banghangziam cile tu ni i buaina hang in thu dong tu in hong sap tu lauhuai hi, hibang ngeina om ngawl in i kikhoptua na sia a hang son tu le i nei tuan bua hi, ci hi.\n41 Hibang in a son zawkciang, a ki kaikhawm te ciakik siat uh hi.\n*19:9 Lampi Thu um te a cinopna hi\n†19:23 lampi thu um te a ci nopna hi


url: =Amaute in Pumkhat - Zomi Adventist Innkuan\nLESSON 3 Oct. 13 – 19\n“Amaute in Pumkhat A Suah Nadingun”\nTu Kaal Sung Sim Ding: Jn. 17: 1-26; 13:18 – 30; 5: 20 – 23; 2: 3-6; 1Jn. 5:19;Mk. 9: 38 – 41; Mang. 18: 4.\nKAMNGAH: “ Hih mite a’ding bek thu a hong ngetsak ka hi kei a, amaute’thugenna hangin kei hong um mite a’ding zong a hong ngetsak ka hi hi. Pa aw, amaute khempeuh pumkhat a suahtheih nadingun ka hong ngetsak hi. Nangmah in kei na hong sawlna thu leitung mite in a uptheih nadingun eite gel pawlkhat ihih mah bangin amaute zong eite tawh pawlkhat hong hi tahen” John 17: 20, 21.\nJohn Lungdamna Thu in a sawt lo-in Jesuh a tuahding lehhekna leh sihna pulaak hi. John 13- 17 in Jesuh’ thuhilh nunung pen hi-in, kimkhat in ‘siampi pa thungetna’ ci uh hi (Jn. 17). Siampi lah hi, mawhna hangin sihna thuak ding Jesuh in a thuak ding gimnate leh a siampi nasep tawh kisai a sep ding khempeuh a dingin thungen hi. Khrih in ama nasem sawltakte le sawltakte nasepna tungtawnin Amah a um mite a’dingin zong thungen hi.” F. F. Bruce, The Gospel of John (Grand Rapids: Eerdmans, 1983), 328.\nJesuh thunget a bulpi pen in Nungzuite kipumkhat nading, tua banah amau nung a thu-um mi khempeuh kipumkhat nading hi. A thunget mungtuppi pen in “Leitung mite aa dingin thu kong ngen kei hi. Nong piaksa mite nangma aa ahih manin amaute aa ding bekin thu kong ngen hi. Kei neihsa khempeuh nangma aa hi a, nang neihsa khempeuh zong kei aa ahih manin amaute hangin minthanna ka ngah hi” (Jn. 17: 9, 10).\nThu-um mite kipumkhat nadingin Jesuh thunget ngaihsun lo-in pawlpi kipumkhat ding hanciamna in a mawkna hi ding hi. Bang ding aa Jesuh in thungen hiam? Kua aa ding thungen hiam? Jesuh thunget in tuhun aa dingin bang pulaak hiam?\nJesuh in Ama aa Ding Thungen\nSiampi lianpa thunget khenthum kisuah hi. Khenkhatna Jesuh in Ama aa ding thungen hi (Jn. 17: 1-5), nihna-ah Nungzuite aa ding thungen hi (Jn. 17: 6- 19), thumna-ah amau khit a om thu-um mite kipumkhat nadingin thungen hi (Jn. 17: 20 – 26).\nJn. 17: 1-5 sim in. Jesuh in bang thu aa dingin thungen hiam? Tuhun aa dingin bang a khiatna hiam?\nJesuh in amasa-in Ama aa ding thungen hi. John 17 ma sungah Jesuh in a hun a tun nailohlam pulaak hi (Jn. 2:4; 7: 30; 8: 20). Ahi zongin tu-in a nuntakna a piak hun hong tungta hi. Mawhna thaman thuak dingin leitungah a hong pai, a tawpkhakna ding hi ta hi. Hih leitungah a hong pai-na thu a cinzawh nadingin hatna kisam hi. Tua dingin Jesuh in thungen hi. Singlamteh tungah gimna thuakin a nuntakna piakhia ding hi mah taleh, Jesuh in a Pa deihna bangin a sepna hangin a Pa minthan ding hun hong tungta hi. Jesuh in singlamteh tunga gimna a thuak ding a pelh theihloh ding sihna hi loh hi. Ahi zongin a Pa Pasian piak a zuihna hangin sihna thuak hi. Ama upna sihpih zong hi lo-in a Pa Pasian minthan nadingin mihingin a hong pian a kicinsakna hang hi zaw hi. Leitung mawhna hangin singlamteh tungah hong si hi.\nJohn 17:3 in nuntak tawntungna bangci gen hiam? Pasian ka thei hi, i cih ciangin bang pulaak i hiam?\nPasian i theihna sungah tawntung nuntakna thu kihel hi. Gamtatna ahih kei leh thutheihna tawh hotkhiatna kingah hi lo hi. Jesuh in eite aa dingin Singlamteh tungah a sihna hangin, nuntakna tawh Topa theihna hangin hotkhiatna kingah hi. Hih thu theihtelna in Pa tawh mimal kizopna hong neisak hi. Na khat peuhpeuh theihna bang hi lo-in Pasian theihtelna in Amah tawh mimal kizopna hi zaw hi. Jesuh leitungah a hong pai-na a hang zong Pasian theihtelna nei-in tua theihtelna in Amah tawh mimal kizopna i neih nadingin hong pai hi.\nPasian tawh kisai thu-te theihna le Amah mah theihna bang kilamdang hiam? Pasian theihna dingin bang in hong huh hiam?\nJesuh in Nungzuite aa Ding Thungen\nJohn 17: 9-19 sim in. A nungzuite aa ding Jesuh in bang thungen hiam?\nJesuh in Ama aa ding thu a nget khit ciangin Nungzuite aa dingin thungen hi. A sawt lo-in Nungzuite in Jesuh tawh omkhawm nawn lo ding uh ahih manin a lauhuai tuamtuamte le a upna uh a nusiat loh nadingun Jesuh in amaute aa dingin thungen hi. Tua hi-in Jesuh in a Pa kepna sungah amaute ap hi.\nPa Pasian in leitung siatna pan amaute a kep nadingin Jesuh in thungen hi. Jesuh in leitung aa dingin thungen lo hi. Bang hang hiam cihleh leitung in Pa Pasian langpan tawntung hi (1Jn. 5:19). Nungzuite in hotkhiatna thugenin leitungah om lai ding ahih manun leitung siatna panin Pa Pasian in a kepna nadingin Jesuh in thungen hi. Jesuh in leitung aa ding lunghimawh hi. Bang hang hiam cihleh Amah in leitung Honpa hi. Jesuh a um mite in Lungdamna Thu a gen, a pulaakna uh tungtawnin leitung mun khempeuhah kizel bek ding hi. Tua hi-in siatna in a khaktan loh nadingin Jesuh in thu-um mite aa dingin thungen hi (Matt. 6:13).\nNungzuite khat in siatna sung tungkhin hi. Nitak khat Jesuh in a genkholh mah bangin Judah in migilote tungah a Topa ap hi (Jn. 13: 18 -30). Judah in kei hong lehhek ding hi, ci-in Jesuh in a genkholh hangin, genkholhna a om manin Judah in a lehhek hi lo hi (Late 41: 9). Paisanpawi annekna-ah Jesuh in Amah a lehhek ding pa itna le kilawmtatna lak veve hi (Jn. 13: 26 – 30). Paisanpawi annek laitakin Jesuh in Pasian ahihna tawh lehhek ding mipa’ omzia pulaak hi. Jesuh in ama nasem dingin itna tawh Judah sam hi. Ahi zongin Judah in itna tawh sapna aw nial hi.” Ellen G. White, The Desire of Ages, 720.\nHazatna le enna hangin Nungzuite khenkham ding hi, cih Jesuh in mukhol hi mah taleh amaute kipumkhat nadingin thungen hi. “Amaute pumkhat a suah nadingin nangma min tawh amaute kem ta in”( Jn. 17:11). Tua kipumkhatna in leitung mite hanciamna panin kingah hi lo hi. Nungzuite kipumkhatna in Pasian hehpihna le a hong piakkhong hi zaw hi. Amaute kipumkhatna in Pa le Topa kipumkhatna bulphuh hi-in, kipumkhatna lo-in hotkhiat nasepna in muibun lo hi.\nSiantho-na le ki-apna lo-in hotkhiat nasepna lawhcing lo hi. Pasian’ hehpihna in thu-um mite sungah nasemin amaute nunzia hong khel ding hi. Pasian’ thuman teci hi dingin tua thuman in a hong khel kul hi.\nLeitung tawh kipawl lo cih thu in bang pulaak hiam? Bang thu in i nuntakna, i gamtat zia, i nunzia cihte leitung tawh kipawl lo-sak hiam?\n“Kei Hong Um Mite Aa Dingin”\nJesuh in Nungzuite aa ding thu a ngetsak khit ciangin, amaute tungtawnin Amah a um mite aa dingin thungen hi (Jn. 17:20).\nJohn 17: 20 – 26 sim in. Thu-um mi khempeuh aa dingin Jesuh in bang deihna lianpi nei hiam? Bang hangin tua thunget tangtung ding thupi hiam?\nPa le Tapa in pumkhat ahih mah bangun Jesuh in thu-um mi khempeuh pumkhat hi ding thungen hi. Pa le Tapa kipumkhatna thu John in limtakin pulaak hi. Pa le Tapa in kizopna nei lo-in nasem ngei lo uh hi. A sepna khempeuh uh semkhopna vive hi (Jn. 5: 20 – 23). Leitung mi khempeuh aa dingin Pa in Tapa nunna pia dingin phal a, Tapa in a nunna hong pia hi (Jn. 3:16; 10: 15).\nJesuh in a nungzuite mite kipumkhat nading thu a ngetna-ah Pa le Tapa ki-itna, sepkhopna, ngimna kipumkhat siksanin thungen hi. “Note khat le khat na ki-it uh leh ka nungzuite na hihna uh mi khempeuh in a hong thei ding uh hi, a ci hi” (Jn. 13: 35).\nPa le Tapa tawh kizopna-ah itna tawh kipumkhatna kimu hi. Tua kipumkhatna in mite hotkhiatna thu deihhuai-in musak ding hi. (Andreas J. Kostenberger, John: Baker Exegetical Commentary on the New Testament ( Grand Rapids: Baker Academic, 2004), 498. Thu-um mite khatlekhat ki-itna a kimuh ciangin leitung in Jesuh Honpa mu ding hi. Jesuh a um mite kipumkhatna in a kimu thei lo ding hi lo hi. Pasian’ mite lakah itna, kipumkhatna om kei leh bangci bangin leitung in hotkhiatna thuman mu thei ding hiam?\nTawntung thuman thutak bulphuhin Jesuh a um mite kipumkhat dingin Pasian in amaute makaih hi. Upna kipumkhat dingin Pasian in a mite hong makaih hi. Jesuh in sihna a thuak madeuhin, Pa tawh pumkhat ahih mahbangun, nungzuite kipumkhat nadingin thungen hi. Tuni dongin hih thunget in vanglian hi. Jesuh in Nungzuite kipumkhat nading banah amaute tungtawnin thu-um mi khempeuh kipumkhat nadingin thungen hi. Khrih nungzui a kici mi khempeuh in Jesuh deih bangin kipumkhat ding kisam mahmah hi. Ellen G. White, 4T., 17.\nPawlpi kipumkhat nadingin bang nasem hiam? Koi bangin pawlpi kipumkhat nading na huh hiam? Bang hangin kipumkhat nadingin huaihamna, angsung theihna ‘kei’ cih a om loh ding kisam mahmah hiam?\nKhristian Lakah Kipumkhatna\nMark 9: 38 – 41; Jn. 10: 16 sim in. Koi bangin Jesuh in mihingte kideidanna, nawlkhin cihte leh Ama nungzui taktak pulaak hiam?\nSDA pawlpi John sunga kipumkhat nadingin Jesuh’ thunget in SDA thu-um mite kipumkhat pulaak hi, ci uh hi. Vantungmi thum thupuak nasepna-ah pawlpi kipumkhat ding kisam hi. Hih thu tawh kisai pawl sungah kibatlohna om kha thei mah hi. Ahi zongin koi bangin Jesuh thunget bangin Khristian dangte tawh kipumkhat ding mah ahi diam?\nPasian in pawl dangte sungah Ama mi om hi, cih i thei hi. Lai Siangtho in zong Babylon sungah zong Pasian’ mite om lai hi, cih hong hilh hi. “ Ka mite aw, ama mawhna bawlna kihel kha lo-in, ama thuak gimnate na thuak khakloh nadingun ama kiang panin hong paikhia un” (Mang. 18: 4).\nAhi zongin Jesuh ka um hi, a ci mite lakah Khristian zuau mite kipumkhat ding uh a, genkholhna bangin Pasian’ mite bawlsia ding uh hi (Mang. 13: 1-17). Tua hi-in Adventist pawlpi in pawldang, Khristian dangte tawh kipawlna ( Ecumenical movement) pumkhatna tawh kisai kidawm mahmah hi. Tua hi leh SDA pawlpi in pawldangte tawh koi bangin kizopna nei ding hiam? Ellen G. White in hih bangin hong hilh hi.\n“ Hotkhiatna thugen mi khat in ama deihna Pasian a uksak ciangin a thugen a za mite lungsimah Kha Siangtho in nasem hi. Gammial mite lak hotkhiatna thugen mite tawh mapankhop pelh ding hi lo hi. Tua bangin nasepkhop manin eite in Sabbath thuman nusia hi lo hi. Pumpi kikhalhna (temperance) tawh kisai amau hoihnate i lungdampih thei hi. Pumpi kikhalna tawh kisai (temperance) amaute tawh sepkhop theih ding om hi. Tua bangin mapankhopna panin Kha Siangtho in amaute sungah SDA pawlpi thupuakte theihtelna guan thei hi.” Ellen G. White, Welfare Ministry, 163. Ellen G. White in ama hunlai-a thupiang gen hi mah taleh tuhunin pawldang Khristian tawh kizopna zia ding hong hilh hi.\nKhristian pawldangte tawh kimlepaam nasepnate-ah mapangkhawm, i semkhawm thei hi. Tua bangin kipawlin nasep ciangin i upna, thuzuihnate nusiat ding hi lo hi. Tua bangin nasepna tungtawnin i pawlpi tangko thute i hawmsawn thei hi.\nItna tawh Upna Hawmsawn\nTawntung nuntakna i cih in Pasian theihtelna hi (Jn. 17:5). 1Jn. 2: 3-6 sim in. Pasian thei i cih a khiatna bang hiam? Koi bangin Pasian i theihna nisimin kilang hiam?\nA huampi-in mikim in i omna ciatah gammi hoih khatin i kingaihsun hi. Ahi zongin mi tampi in Pasian’ thukham thupi-in ngaihsun lo-in nawlkhin uh hi. Mi kimkhat in Pasian’hehpihna in a thukham kisamsak nawn lo hi, ci uh hi. Lai Siangtho in tua bangin hong hilh lo hi. “ Pasian’ thukham zuihna in Pasian theihtel nadingin a bulpi hi lo hi. Ahi zongin Pasian a thei mi leh a thei lo mi a kilatna khat hi. Tua hi-in Pasian thu theihna nei i cih ciangin a thu bekin theihna hi lo-in, Pasian theihtelna in Ama deih bangin hong nungta-sak hi.” Ekkehardt Mueller, The Letters of John (Nampa: Pacific Press, 2009), 21.\nJesuh mahmah in “ Kong na hong it uhleh ka Thupiakna na zui ding uh hi…… Ka thupiakte a zui mi in kei a hong it mi hi” (Jn. 14: 15, 21). “Pasian itin ama thupiakte i zuihna tawh Pasian tate a it ihihlam i kithei ding hi. Pasian i it ciangin ama thupiakte a zui ihi hi. Eite a’dingin ama thupiakte zuih ding a haksa lua hi lo hi” (1Jn. 5: 2, 3).\nJn. 13: 34, 35 sim in. Jesuh in Nungzuite bang thupiak thak pia hiam? Koi bangin hih thupiak thak in Jesuh nungzui mite kipumkhatna tawh kizopna nei hiam?\nMidangte it ding thupiak in thupiak thak hi lo hi. Pasian in Moses tungah a piak thukham in zong midangte it ding hilh hi (Siam. 19: 18). Jesuh in Nungzuite a it bangin Nungzuite in zong midangte a it ding uh thupiak in thupiak thak hi. Jesuh in a nunna hong kipiak itna zui-in Khristian thu-um mite ki-it ding hong hilh hi.\nJesuh in eite nunzia ding hong lak hi. A nuntakna in itna tawh nuntakzia hong lak hi. Hehpihna in sepna khat peuh itna tawh semin, angsung huaiham lo-in kipiakna tawh hanciamin nasem hi. Khrih in tatsat lo-in a itna hong lak hi. Mite aa dingin nungta tawntung hi. Leitungah tua bang itna a lak itna lian om lo hi. Kipumkhatna itna bulphuh hi. Khatlekhat kizopna-ah zong itna bulphuh ding kisam hi. Tua hi leh leitung mite tungah teci hi ding hi. Thu-um mite ki-itna hangin kipumkhatna hong om ding hi.\nJesuh hong lak itna midangte tungah bangci bangin lak ding na hiam?\nNgaihsutbeh Ding: Ellen G. White, “God’s Law Immutable,” 443 – 446 in The Great Controversy. “Denominations, Relations to Other,” pp 763, 764 and ‘Roman Catholic Church,” 110 in The Ellen G. White Encyclopedia.\nSeventh-day Adventist pawlpi in mun tuamtuam a om pawlpi, leitungbup a huam kipawlkhawmin nasem hi. Adventist pawlpi bek in hotkhiatna ngah ding hi lo hi. Adventist pawlpi in pawlpi khat mawkmawk hi lo hi. Adventist pawlpi sungah a kimu thei pawlpi le a kimu thei lo pawlpi om hi. Kua tengin Khrih nungzui-in kua teng in zui lo cih kitel lo hi. Mangmuhna sungah kipulaak mah bangin Khristian biakna sungah lampialna hong om manin Adventist pawlpi in Jesuh nungzui pawlpi hi, ci-in limtakin kitangko hi. Mang. 12 sungah a siangtho pawlpi man le ‘a kizuak numei tawh gentehin (Mang. 17) Babylon khuapi tawh genkakna kimu thei hi. A siangtho pawlpi in Tuuno’ zi, khuapi siangtho, Jerusalem khua thak cihte tawh kigenteh hi (Mang. 21, 22).\nTuhunin a kimu thei pawlpi ci-in i tel hangin tuma kum zalom 600, 700 – Medieval Ages hunlai-in a kimu thei pawlpi telzawh ding hamsa hi. Tua hi-in Adventist pawlpi in amah bek Pasian’ pawlpi man hi, ci lo hi. Khristian dangte lakah om hi, ci-in pulaak tuan lo hi. Pasian’ pawlpi man in Amah tawh mimal a kizom, Amah a um mi hi. Pasian in tua bang mite thei hi. Adventist pawlpi in hun nunung aa dingin a kimu thei a cianlai Pasian’ pawlpi hi (Mang. 12: 17; 12- 14). Hih a cianlai pawlpi in mun khat om hi taleh mun tuamtuam ah om hi (Mang. 2: 24; 12: 17)” Ekkehardt Mueller, “ The Universality of the Church in The New Testament,” in Angel Manuel Rodriguez, ed., and Message, Mission and Unity of the Church (Silver Springs: Biblical Research Institute, General Conference of Seventh-day Adventists, 2013), 37.\n1. Bang hangin John 17 sunga Jesuh’ thunget a tangtun ding thupi hiam? Jesuh in kum zalom khat hun lai-a pawlpi kipumkhat ding a deih bangin tuhunin zong a pawlpi kipumkhat ding pulaak hi lo hiam?\n2. Na pawlpi in pawldangte tawh nasepkhopna a nei hiam? Phattuamna na nei hiam? Koi bangin a hun, a mun tawh kizui-in pawlpi thuman nusia lo-in pawldangte tawh nasemkhawm thei ding na hiam?\n3. Pasian’ mite in thuman nuntakpih uh hileh Khrih’ thunget bangin thu-um mite kipumkhat ding hi. “ Kha Siangtho kimakai sakin, khatlekhat kilemin pawlkhat na hihna uh na kipsak tawntung un. A kibang lametna khat bek a ngahkhawm dingin Pasian in note hong sap mah bangin eite khempeuh pumkhat bek hi-in Kha Siangtho zong khat bek mah a neikhawm ihi hi. Topa khat bek, upna khat bek, tuiphumna khat bek mah a zangkhawm ihi hi” (Eph. 4: 3- 5).\nTomkaihna: Jesuh’ Siampi thungetna John 17 in tuhun pawlpi kipumkhat ding hong deih hi. Ama thunget bangin eite in zong kipumkhat ding thunget kisam hi. I upna in Lai Siangtho sungah a kip zaw semsem ding kisam hi. Lai Siangtho thuthuk muhzia kibatlohna om zongin, i pawlpih mi khatlekhat banah Khristian dangte tawh kizopna-ah itna kisam hi.\nSee also PAWLPI SAGIH TE TUNGAH THUPUAKTE\nPrev post MS3: Khut Laam\nNext post CIDAMLO TE SIH SAK NA


url: =Theihloh lawhcinna :: ZOMI DAILY\nposted on 25 June 2018 at 11:19 pm Lomkholna: News, Tdkhen\nScotland gama Minister (Pastor) u-ham khinsa khat in a Pasian nasepna-ah lawhcing a kisak lohna thu, Pastor thugen siam, Ralph W.Sockman kiangah a gen hi. Thugen siampa in, “Kum 20 val lai-a na nasepna-a hong pai den numei khat na thei lai hiam” a ci hi.\nPuteekpa in, “Aw, hun sawtlo khat sung hong pai mah hiven, hong kilang nawnlo hi” a ci hi. Pastor thugen siam Ralph W.Sockman in, “Hoih ei, tua numeinu in zukhamkham sanggam pasal khat a nei hi. Na thugen’teng mah a sanggam’pa a hilh den hi. A sanggampa zong a piangthak pah hi. Tua pa pen keimah ka hi hi” a ci hi.\nLawhcing leh lawhcing lo cih thu pen mihing’ aa hilo zaw a, sepding hong kipia khat i sem taktak hiam, cih hizaw hi. “Na lawhcing pha hi” cih hilo-in, “Nasem pha hi” cih hizaw hi. Pasian a kihel’nakleh nasep khat peuh neu-lua sa kei in.\nA mun a velpa bek na hithei hi; a lovatpa bek na hithei hi. A khaici zongpa na hithei hi. A vawhpa bek na hithei hi. Gim leh tawl takin, thatang suangin a kho ngiatngiat zong na hithei hi. A hih keileh olno takin a at-ziau zong na hithei hi. Na pianthakna mahmah nangawn nang’ upna leh nang’ private ngaihsutna hi lo thei hi.\nThu-a i sim’kholloh khat ii’ khitui naptui thaman kihi lel ngel thei hi… hithei mah mataw!.. Thamante, lukhu-te, thupha-te i cih pen, i lawmte’ hong guatguat, i galte’ hong piakpiak, na hi gige dinga, tua thamante i san ni ciangin, i lawmte, i galte’ tungah itna leii i ba-tam lua kha deh maw! Hithei gige mah-in teh mataw.\nKUMPITE MAH KUMPI ZO SA’NG!\nDean Farrar pen England kumpinu Queen Victoria (1819-1821) innsung pastor hi a, a nih-un nuam kisa mahmah uh hi. Nikhatni-in Topa Jesu hong pai kik ding thu kikum uh a, kumpinu in, “Ka nuntak lai-in hong paileh ut lua ing” a ci hi. Farrar in, “Tua zah-a na ngaklah bang ci nuam na hiam” ci-in dong a, “Ka kumpi lukhu a khephungah ka koih nuam hi” a ci hi.\nTuipi tunga khualzinte lakah, “Mutiny on the Bounty” a cih tembaw khat pen a minthang mahmah hi. Tua tembaw tungah Bligh a cih pa pen makaipi, (Captain) ahi hi. A gitloh luat manin a nungzuite kipawlin a langpan uh hi. Tembaw neu khat tungah a mah leh a mah a pawlpih teng a khakhia uh hi. Langpang lamte in tembaw a ngah zaw uh hi.\nTua bangin a paipai uhleh New Zealand leh South America kikal, Pitcairn tuikulh a tung uh hi. A tembaw ‘Bounty’ pen a haltum uh hi. Tua tuikulh-a teng mite pen gilo mahmah uh a, kum 10 a phakin tua langpang mite khat bek om lai-in a dang teng tuikulhmite in a thatlum khin uh hi. Tua a om lai pa pen Adam a cih hi a, a lawmte kithat khinin a mah bek a nungta lai ahi hi. Nidanga a tembaw hal’ uh sungah singkuang hoih sim khat om a, tua sungah Lai Siangtho bu khat a om hi.\nTua Lai Siangtho pen Adam in a sim’leh a piangthak ngiau hi. Tua banga a pianthak ciangin tua tuikulha teng mite’ lakah Pasian thu a hilh pah hi. A sawt lo-in khanlawhna piangin, tuikulh migilo hontang teng a piangthak khin-gai hi. Pasian in zatmawh khat beek zong a nei lo ahi hi. Tdkhen\nPrevious: Malaysia, Kajang vengsung aom inntung khatpan naungek suakcil kilawnsuk\nNext: Malaysia, Bukit Bintang vengsung aom Nightclub khat thautawh tamveipi kikapgawp


url: =A thubek a tawntawn lamlam loding ~ Evan. Suangh Dal :: ZOMI DAILY\nposted on 13 February 2016 at 9:42 pm UTC+9:30 Lomkholna: Biakna, News, SuanghDal\nMi pawlkhat pen a thu beka a lamlam a tawntawn a diangdiangte hi lel uh hi. Tua banga a thu bek tawh nungta-a, Lai Siangtho thuhilhna tawh a kihualkim zolote pen bangmah hi tuan lo hi. Zomi Christian te’ sungah a thu beka tawntawn lamlam sangin “Thu” nuntakpih ding thupi ta hi. Thu pen la-in kisa thei a, ahi zongin la “or aww” pen thu kisuah thei lo hi. Thu and La is not vice-versa. Thu in la hi a, la in thu hi, ih cih ciangin a kileekkim ding cihna hi lo hi. Aktui lo tawh akno piang lo hi, kici tek hi. Ahi zongin Piancil LST ih sim ciangin akpi tawh kipan a aktui tawh kipan lo hi. Tuamah bangin La masa lo a, a thu masa hi.\nLa pen thu ii gah hi. A kung le a gah a kikhen theih loh hangin a kung a masak zawkna thu ih theih kul hi. Tua khit ciangin a gah le a kung, a kung le a gah ih ci zong phamawh nawn lo hi. Thu om masa a, tua khit ciangin la gah pan hi. Tua ahih manin thu le la pen a kileekkim ding a kul thu nih hi lo hi. Thu and La is not vice-versa. Banghang hiam cihleh tuate gel pen nih hi loin khat ahi hi. A kibang lo nih kikal thu hi leh bel a kim-a hawm sak ding kul mah ding hi. A kibang lo pasal le numei pen a kibeltuah tuak hi. Tuadante vice-versa hi.\nNumei pen amah bek hi thei lo a, tua mah bangin pasal zong amah bel hi thei tuan lo hi. Tua te gel pen a khat om loin a khat hi thei lo hi. Tua dante pen kibel tuah “vice-versa” kici hi. Tua ih gen Thu le La pen a kibeltuah nam hi lo hi. It is not vice-versa. Thu ii gah pen la hiziau hi. Thu khat bek hi a, tua pen la-in kisa cihna hi bek hi. Tua thu ih tel khit ciangin, thu in la hi, la in thu hi, ih ci zongin poi nawn lo hi. Zomi te’ sungah thu mahmah ahi lo lasakna le phatna uang lua ahih manin kidop huai zaw hi. Thu mah tawh pai zaw ding hi hang. Tua thu a hoihnak leh a la zong hoih ding hi.\nTuni Christian te’ sungah ih thu-upna le ih lasakzia ahi, ih thu le ih la kihualkim het lo tam mahmah ta hi. Christian te’ thu pen Lai Siangtho bu hi a, la pen Tedim labu (hymnal) ahi hi. Thu (Bible) le La (Hymnal) pualam awging pen pawlpite’ sungah tam simsim khin hi, cileng khial dingin ka ki-um kei hi. A Tedim labu le a Lai Siangtho puahphat pen hoih a, ahi zongin tua banga ih puahphat zah le ih hanciam zahin ih Zogam Christianity sungah tua Lai Siangtho le tua Labu in hong luah zo nai lo hi.\nLai Siangtho le labu pen a bu-in ih nei beka, a thu-in ih nei zo nai het kei hi. Bu neih bek loin thu neih ding hi hang. Zomi Christian te adingin ih thu le ih la ding pen Lai Siangtho le Tedim labu ahi hi. Hih Thu le La ih Christian nuntakna ah a thunei penin ih koih masiah picinna om zo lo dinga, a thu bek tawh a tawntawn a lamlam ih hi ding hi. Evan. Suangh Dal\nPrevious: US gamsung khualzinna pawlkhat – 42\nNext: Gatam ~ Hau Za Cin


url: =Zomi Nam Ni pianna leh ngaihsut huai thupite ~ Prof. Dr. Thang Za Tuan :: ZOMI DAILY\nposted on 19 February 2014 at 10:40 pm Lomkholna: Article, Politics, Thangzatuan, Zomi Nam Ni\nLST: 1 Peter 2:9-10 “Note pen Pasian in ama nasepna a lamdangte a genkhia dingin hong teel minam leh Ama hehpihna angah nahi uhi.” Johan 8:31 “Tua ciangin thuman na thei ding uh a, tua thuman in note hong suaktasak ding hi.”\nA. I Zomi Nam Ni a Thupitna leh Kumsim in i bawlna ahang\nZo Minam Ni cih I omna ciatah agamgam ah Zomite in kibawl hi. Banghang: Minam thupi khat ihihna kepna leh kilatsakna hi. Zomi buppi suahtak ni, Zogam ki-ukna akikheelna leh Zomi bup in Democracy ki-ukna tawh ikalsuan na ciaptehna ni hi.\nKawlgam sungah Zogam leh Zominam cih pen kilangh takin om hi cih thu akip semsem nading in kumsim kumsim in pholak khia in pahtawina zong ahi hi.\nBanghang in Zomi Nam Ni ci-in tangko khia in pahtawi ihihiam cih leh Zominam icih in Kawlgam tangthu ah a minthang minam ahihna, Zominam te in gam leh leitang a neihna, Zominam te ii Zongeina, Zolai, Zopau, Zola, Zodan… cih a tuam vilvel in a neite ihihna hang ahi hi.\nHih thubulpite zui in ZOMI NAM NI pen a bawlhuai, a bawltak Zomi bup ii Ni Thupi Ni ahi hi.\nPasian hoihna leh hong huaina a lamdangte agenkhia ding in hong sawlte zong ihi hi.\nB. Zomi Nam Ni a pianna thu atom in pulakkikna:\nHih banga a lamdang, a manpha Zominam ni pen pian ngeina banga apiangziau hilo hi. Zominam bup in kum tampi sung nuntakna neih le lam suukkhia piakhia in a hanciamna uh tawh a piangkhia Ni thupi ni hi.\nZomite nidang pek a kipan in ei Tulpi, Hausa leh makai ciat-in hong makaih in ki-uk. Thawmte khang hun, Guite khang hun om kici in, Sukte khanghun I theician hi.. A nunung Sukte hun 1810 kiim akipan in Ukpipa ci-in hong uk in 1948 kum dong hi.\n1886 January 1 in Kawlte teenna gam bup Gamkek Mikangte in hong uk in ei Thahdo, Zomi minam khat kimlai Kuki leh Chin in I veengte hong lawhna tawh hong lo uh hi. Zogam zong 1889 kum in Tedim hong la in 1896 August 13 ni a kipan in Chin Hills Regulations Act tawh hong uk zawh Zogam pen Kawlgam uksung ah hong kiguang kha mikmek hi.\nTuama in ei kuama ukna sungah om khalo hihang. Zogam ukding in Ukpite ukna (Feudal chiefs) hong guan beh in, amau sehte in khua hausa sem in siahtung siahphei, saliang tangseu , tuktha, khaltha, kaisak suak uh hi. Hausate tung ah Ukpi, tua tung ah Vuandok, Mangpi leh Menzi koih uh hi.\n1948 January 4 ni in Kawlgam ah suahtakna akingah ciangin 1947 Constitution zang in Parliamentary Democracy tawh gam ukna kipan hi. Tua Constitution Khenpi 5, aneu 196, 197, 198 ah Zogam zong Chin Affairs Council tawh ki-uk dingin Frontier Areas Enquiry Commission (U Vomthu Maung, Chin Minister; U Thein Maung, Menzi leh U Soe Win, Education Officer)te in February 3, 1948 pan in Tedim, Falam, Khalkha ah thu hong dot ban ah mipi tul nga (5000) val in Falam khuapi ah 19- 21.2.1948 ni in kikhopna ah Democracy tawh kiteel Councilte ukna dan zangin Zogam ukpite ukna laih ding kithukim hi.\nTua bangin akilaih pah lian nading in tualai in Politics ah amakaipi in thusaupi muhkholhna (Vision) anei Pu Vomthu Maung (Thang Pet Maung), Mindat leh Pu Captain Mang Tung Nung, Pu Thang Khaw Kai te’(KSVP) madawkin a makaihna uh hang hi.\nTua mipi kikhopna ah Zogam leh Zomite in Feudal ki-ukna nelhsiah in Kawlgam bup ki-ukna Parliamentary paizia tawh ki-uk nading in Subedar Thang Za Kai, (Tuithang) in thusung in Pa Hang Bung Thang (Kanpalet) leh Pa Con Mang (Laizo) in lungkimpih na tawh mipi thukimna kila hi.\nMi 17 bek in kankuat ahihman in kikipsakna hangin Zogam ki-ukna kikheel ahi hi. Hih Falam ah mipi kikhopna ah Kawlgam President masa pen Soa Shwe Taik zong in hong uap hi. Ukpite a suploh nading in Kumpi in Compensation apiak ding zong kivaihawm pih in Ks. 500,000 ngah uh hi.\n1950 kum October 9 ni in Chin Affairs Council in tua February 20 ni pen Zo Minam Ni (Chin National Day) ci-in kumsim in bawl ding in khensat uh hi.\nTua Zo Minam Ni pen Kawlgam ah suahtakna leh ki-ukna thak tawh kizawitawn a ukna dan kikheel ni hi in Ukpite guallelhna hituan zenzen lo hi. Nautangte ading in ahihleh saliang tangseu, siahtung siah phei piak beina hi in hamphatna leh suahtaak tatakna, hakkol zan Ni hi. Kawlgam bup mahbangin Democracy tawh ki-ukna dan in a kilaihna Ni hi. Khang kilamdan Ni hi. A lakdan, muhdan leh a sandan i siamciat ding tudong mahin ikisam thei hi. Mikim in lawptak in kipahhuai Ni leh a san siam ding hi.\nKuamah ii gualzawh ni, gualleh ni hi zenzen lo-in ukna paizia Kawlgam bup ah akikheelna hang hi cih theih mahmah ding hi.\nC. Zo Minam Ni Bawlziate\n1951 February 20 ni in Mindat khuapi ah ei Zo Vuangyi (Chin Minister) masabel U Vomthu Maung makai in amasabel Zo Minam Ni (Chin National Day) kibawlna ah Prime Minister U Nu leh adang State Minister te kihel hi. President Sao Shwe Thaik ii Good-will Message (Deihsak Thupuak- Thawunlwa) zong Prime Minister pa tektek in sim khia hi.\nTua akipan in Zomite in kumsim in Zogam Khuapite ah leh Zomite om nana ah nasia takin Zo Minam Ni (Chin National Day) kibawl den hi. 1956 kum in Chin Minister hangin December kha in ani laihnuam in khatvei om in University Chin Student Union in lungkim lohna lahna tawh kikheello hi.\nGalkap Kumpi in hong ukzawh 1966 February 1 hun in Chin Special Division Day in laihnopna te Chin Supreme Council ii January 9, 1967 ni in thukhensatna 29/04 (2) tawh kilakik zo hi. SLORC leh SPDC Galkap Kumpi hun in phallohna akipan in haksatna atuamtuam a om hangin min tuamtuam tawh Yangon bangah zong Universities Siamsinte makaihna tawh in kitam bawl pen hi.\n1998 Kum pan Universities kikhak sungteng Kumpi Nasemte makai in Yangon Khuapi ah Zo Minam Ni kum 50 cin Golden Jubilee Zo Minam Ni nasia takin akibawlna ah Zomite sung pan a zahtak-huai leh a pahtawi huai, Kumpi Nasemte, Galkapte, Civilliante, Zomi leh Zogam atawisangte (Honor to whom honor is due) mi 911 Pahtawina Laipi (Certificate of Honour) kipiakhia hi.\nA kumkik in Golden Jubilee Commemorative Magazine zong bawl in pahtawina apiakkhiat mithupite min zong ki suaksak hi. Tua celebration Committee mah in Chin History Compilation Committee phuan in 2002 kum in Zomite Tangthu atom in sutna leh Ngeina Hoihte Pulakna Laibu (A Concise Study of the Chins, Their History, Culture and Traditions) zong kumpi phalna tawh gelh in ahawm khia uh hi.\n1999 akipan in Zominam Ni bawlna ah Lai a sang tawh azote kipahtawina, khantohna lahna in Ngeina lam lahna banah Zominamte Puansilh hoih nono Model girlte lahna (Fashion show item) zong guan beh uh hi.\nKum 2000 khit ciangin Zomite omna Kawlgam, Vaigam leh gamdang mun tuamtuam Zomite tuntunna ahi Malaysia, USA, Australia cih bangah Zo Minam Ni nasia takin kibawl hi. 2010 khit nungsang in leitung gam tuamtuam ah akibawlnate You Tube pan kilak kawikawi ta hi.\nKawlgam ah kum 2012 akipan in suakta takin Zo Minam Ni nuamtak leh thupi takin kibawl thei ta hi.\n2013 kum in Hakha khuapi ah nasiatakin kibawl hi. Tu 2014 kum in Mindat khuapi ah kibawl kik ding hi.\nD. Mailam ah Zomi Nam Ni Bawlding dan leh dinmun etkikpakna pan mailam ading sephuai thu pulakna pawlkhat\nZomi Nam Ni in mi namkhat ihihna hong kipsak hi. Mizo gam a I sanggamte in zong Mizo State ni in February 20 ni ana teelse manun I minam ni thupisak tuam hi. Zomi suan teng minam khat ihih mah bangin koi gam koi gam tung talehang I Minam Ni zat leh bawlciat ding hi.\nZomi Nam Ni in Zomite’ lunggulh teng atangtun theih nading hanciam ding hi. Thu kikup ni ding hi. Mi khansuah ihihzawh nading in kipantah leh kihuh diamdiam ding hi.\nZomi Nam Ni in Zomite’ sung ah a madawkte ahi, gam vaante, a nuntakna abeilawhte, Zomi madawksak leh akilangsakte, apil asiamte, etteh taak nasemte pahtawi ding hi.\nZomi Nam Ni in Zomite ngeina kepna, khantohna lahnate leh Zomi tawh kisai lahkhiat huaite lahna in zong zat ding hi.\nHih a tungah I pulakna mah bangin Zominam Ni apian khiatna, athupitna leh I kepsiam nading in mipi lungsim neihna, pilvanna, kipumkhatna leh kithutuahnate I neih ding ikihanthawn nop ban ah Pu Captain Mang Tung Nung in a (7) Veina Zomi Nam Ni 1957 kum in Tedim ah hong vaikhahna pulakkikna tawh thu kakhum nuam hi.\n“Zomi Nam Ni in Zomi khempeuh, Zominam lungsim a nei khempeuh , Zominam om hi cih ciamteh in a zahtaak khempeuh in , akip akho nadingin thupilak in hanciam ciat ding hi cih upkhialhna, lunghianna omhuai hetlo thu hi.\nHih bangdan in Minam ni bawlna in Zomite in Zomite a zahtakna, amuanna bek zong hilo hi. Zomite in minam dangte a lahkhiatna mah tawh akibang ahi hi. Minamkim kilem kithutak, kipumkhatna zong kiptak a lamlah nading bulphuhna zong ahi hi.\nEite minam ni pen eite mahin zahtaaklo hilehang minam dangte a zahtak hihang cihzong kici thei tuanlo hi. Minamkim kithukhat kilungtuakna cih zong a om thei tuan ding ahikei hi.\nTua hangin Minam kimte ii kithukhat kilungtuak nading a deih khempeuh in amaute ii “Minam ni” ciat zong a bawl ding uh ahi hi. Minamdang te zong a mau’ minam ciat tawh kisai Nithupi te manphatak in a bawl nading un hanthotna pen thupi kasa hi.\nZomi te in Zomi nam ni thupi takin ibawl manin gambuppi (Pyidaungsu) a sukha a nawngkai sakding dank hat in a gen, a um mite pen upkhialhna, genkhialhna tatak ahihi.\nZogam ah Naingnganzi (Politics) muhzia a kilamdang phial zongin Zominam tawh kisai in Zomite in lungkituak takin kalsuan ding hi cih ken ka um hi.\nHunthak ah ngeina thak khat iphuh ciangin ngeina lui tawh phattuamna angah mi pawlkhat in lungkim ngeilo in tua ngeina lui pen hong thun kik zawh nading lampi tuamtuam tawh hong hanciam ding cih pen akitel ahi hi. Tua pen eite’n itheihsa ahi hi.\nZomite ii kithutuahna, khantohna, minamkim(Taingyintha) te ki-it kilemna, Gambuppi (Pyidaungsu gyi) akipna Democracy ngeina hong kizelhna cih thute aadingin Zomite’ aading in a thupi pen a manpha pen ahihi.” – Captain Mang Tung Nung (1957)\nTuni a hih thu I genna TBCY Khangnote Motto ahi: Note pen Pasian in ama nasepna a lamdangte a genkhia dingin hong teel minam leh Ama hehpihna angah nahi uhi.” Hih thu in no bek hilo Zomi khangno khempeuh I minam kemsiam, zuunsiam ding in Pasian in tavuan hong pia ahi gige hi cih phawk in sang in, sem ciat ni.\nJohn 8:31 “Tua ciangin thuman na thei ding uh a, tua thuman in note hong suaktasak ding hi.”\nZomi nam Ni pen kumsim in hoihtak in hanciamna tawh thahat takin minam bup in kihelkimna tawh pelhlo in I bawl nading in hanthawt behna tawh thu kahialbawl hi. Zomi Nam Ni kipkho den tahen! Thupulak khia: C.Thang Za Tuan, M.A; Ph.D. (Makaipi, Tedim Kipawlna, Yangon)\n(2) C.Thang Za Tuan : 2013 kum Zo Minam Ni February kha 17, 2013 ni in TBCY, Yangon ah athugenna\n(3) Pu Chin Sian Thang, J.Thang Lian Pau, Rev. Dr. Khen Za Sian, Pa Dr. C. Thang Za Tuan, Tg. Vungh Za Pau, Captain MangTung Nung te’n “ZOMI NAM NI” athugenna uh.\nPrevious: Zomi Nam Ni 2014 Hong Naita ~ Hau Za Cin\nNext: Kammal kilawm pawlkhat (Azom Feb 21)


url: =Nuam Mahmah A Nuam Hetlo Khat - TUNGZANG NEWS\nNuam Mahmah A Nuam Hetlo Khat\nKiphat in kipahtawi leng mah na nuamzaw e. Kigensia, kihawmthawh, kimuanglo cih sangin kilamsang, kidomto, kithupibawl leng na nuamzaw thamtham hi. Kei tuahna ciangciang ah hibang cileng ulian, zalian, miliante adingin nak nopzaw ngel ding hiven. Khatvei ka tuah sunsun a nuam mahmah leh a angtanhuai mahmah khat pen - khoppi lian khat ah thugen dingin hong kisam hi. Kei zong kihawmthawh kawmkawm, ahih hang makaite hong deihsakna leh hong lunggulhna ka nial keei ding lah ka lungnuamlo. Kei naupang hilel ing, kei thugen a mipi mai ah a tamveipi a ding khinsa hikeng (hih ngei ke'ng cihnopna), mipi hong lametna ciangin thulu dinpih zo kei leng bangcih ding ciin ka nialbawl hi. Ahi zongin makaite hong deihsakna leh hong itna ka nialzawhloh ciangin ka dingkhia hi.\nA mun ka tun ciangin ka thugen a ngai ding pen kei hong pattah Siate, Upate, Makaite khawng na hi giapguap hi. Ka neu tung pan hong pattah a, ka nung pan hong sawn, na gei pan hong nang hong dal, ka mai ah hong kai in hong tonpihte na om gemgam mawk uh hi. Sangkah in laitan ka neihlawhna zong amauteng hang mah hi a, amau hong thapiaknal leh amau hong thungetpihna, thupha leh deihsakna khempeuh ka tansa ahi hi. Topa in amaute thungetna hong dawngin ka maban khempeuh ka hih theih ciang ka zo thei hi. Hong pattahna mah bangun ka khuamuhna themkhat hong kikhangkhan in ka ngaihsutna hong taangzai zaw a, ka thusatzia leh ka gup ka dal hong kidang hi. Minam a hong bawlpa hong bawlna ka telsemsem a, mihing a ka pian a thupina, piangsakpa deihna ka telzawta hi. Ahi zongin tuate khempeuh ka hamphatlawhna pen kei hong liangpuakte, amaute liangko ah hong tusak a, ka kiatlohna dinga hong khutlette amaute ahi uh hi.\nKhoppi hong kipan a, kikhopna sungah mipi hong dim mahmahta hi. Ka thugen kawmin ka khuadak leh ka galmuh kullo in ka mai ah kei hong pattahte na tu dimdiam uh hi. Upate kammal kawm leng khangno ka hih lai, College leh University khawng ka kahlai a ka thudotte, ka kamkuppihte pen kei thugen ngai dingin hong tu dimdiam uh hi. A langkhat pan bel - kei gen ding khempeuh amau hong hilhsa vive ahih manin ka angtanga, ka lungnuam pah hi. Genkhialh a om leh zong ka genkhit ciang hong hilhkik ding uh cih ka thei a, ka lamen a, zong ka deih hi. Ka gen ding khempeuh amau theihloh omlo ding ahih manin kei gen sangin amau gen in ken ngai leng kilawmzaw ding cih bang ka ngaihsun hi. A bangbang hileh amau zong a dinna uh gim dinga, themkhat amau tha dawnpak thei ka hih zong hamphatna lianpi hi in ka tuat ahi hi. Tua bang hamphatna ngah pen nuam a, zong angtanhuai a, zong kilawp huai mahmah hi.\nTua banga mite hong thusim bawl, hong pi bawl uh ciangin nuam a, ahih hangin a nuam hetlo ka sak khat om lai veve hi. Khoppi sungah mihing min khum bekbek 400 val pha in, tualsung pan kileh a hong siim leh hong kihel pen a tuazah ding khawng mah ahi hi. Mipi tuazah tawh hun zatkhop nuam in kihulum mahmah hi. Gamlum in kimuang mahmah in kuamah kienglo cih ding hi. Ahi zongin a nuamlo khat omlai hi. Annek ciangin mipi minkhumte nekna phual leh thugen siate leh makaite nekna phual a tuamtuak om hi. Mipi nekna lam ah ka siate, ka pate, ka ute, ka makaite, kei hong pattah leh hong domto te om a, kei (tua hun sung ading) siapite leh makaite leh thugente nekna lamah ka kihel hi. Kei bel ann duh pawl ka hih manin ka kamlim a, buhsih leh aksa bei hathat hi! Ahi zongin kiningcing takin an leh sa duh zahzah nek ding kilui zihziah a, sa nam tuamtuam leh mehtui nih leh thum, singgah leh muamkhum nangawn kilui ahih manin Five Stars Hotel a zintung mahmah kibang hi. Niangtui dawn ding omden a, tuilum dawn ding deihzah om in, tuivot zong kicing takin om zihziah hi. Duh peuh gen leng Dahpa Khuang a bang zahphial a kizen Zolia leh Zotaang te in hong lui in hong kipia a, hong kibaklo bek hi in gilkial dangtak om vetlo hi. Zingsang in, sun in nitak kikhop tawp nangawn in nek leh dawn a kicingin kimu kingah den hi.\nAhih hangin ka khiatlah mahmah ka lawmte tawh ankuang umkhop ding, ka khuapihte tawh kimuh ding, ka siate, ka upate uh tawh ankuang umkhawm a kikholh ding ka ut pawlkhat kipelh hi. Banghang hiam cih leh amau mipi lak ah ne in koh siapite lak ah ka nek man uh ahi hi. Thukhat ah bel thugente leh khoppi makaite kithuzak mengmeng nading leh siapite a tawldam nading, a hun uh manpha taka a thugen ding uh a kisakkholhna ding hun hoih a hi gige hi. Ahi phial zong in khatvei ka vak kawikawi leh mipi nekna lam ah tutna leh dawhkang tungah pakan leh sikkeu na kigual zeizai a, nopci mahmah hi. Kei zong hih sungah anne nuam ing ka ci lian hi! Ka utna tangtunglo napi ka lungnuam veve hi.\nMipi lam ah buhsih leh sa a kicing in om veve ding hinapi mipi leh adangte annekna phual a kibatloh, a kituamnek ciang i koiteng hiamkhat hong nuam mello in a hawm hiauhuau khat om tawh kibanga, kikhop cianga kimuh simin 'tunkim ni bang' den mawk hi. Kimeltheih nailo, kimu nailo, kithuah nailo tawh kibang den hi. Munkhat ah ne khawm in mun khat ah kitukhawm in kine khawm hileh pumkhat, sakhat i hihna i lungsim ah hong lianzaw tam aw cih ka ngaihsun giugiau hi. Khoppi nuam mahmah napi mipi tawh nakpi taka kikholhna, ankuang umkhop zeizaina omlo ahih manin 'A nuam mahmah a nuam hetlo khat' ahi tam cih khawng ka ngaihsun hi. Christmas zang in sa gilvah taka ne in ahih hang kikholhkhopna (fellowship, lengkhawm, paikhawm) mun ah pailo tawh kibang hi. Mopawi sim in sa gilvah taka ne in biakinn sunga kitenna va muhpihlo cih tawh kibang ka teh hi.\nZomi te minam khangto hat mahmah laitak i hih manin i hun nawk in hong lumlet zangzang ding hi cih ka thei hi. Hun khat laia kizang mahmah 'dan leh ngeina' te hunthak ah hong kilumlet zangzang dinga hong kikheel zangzang ding hi. Nidang in numei in nik teng in pasal in pheituam teng hi. Tuhun ciang numei pasal cih omlo in pheituam kiteng khin a, kizangkop gawp lel hi. Lamdang kisa tuanlo a, a hi ding mah kisa pianta lel hi. Tapa bek in innluahza ngah ding cih kinei a, tuhun ciang tanu zong innluahza a pia ki omta lel hi. Zomi te khang hong kilamdanga, leitung hun kilamdanga, khangthak nuntak hong kilamdang hi. Nek leh dawn zonzia kidanga, omdan khawldan zong kilamdang hi. Kikholh dan kipawl dan zong kilamdang a, 'hibang hita ding maw' cihcih nop om kiukiu thei hi. Liangko kikim ding kigen a, a neu a lian kideidanlo ding, a upa a naupang kideidan lo ding, lutang khat nei ciatciat kizahtak ding cihte hong thang deuhdeuh hi. I tenna leitung a kipei lumletna manglang zaw thamthamta hiam cihnop huai phial hi. A taktak in pilna siamna khanna hangin i nuntakna hih bangin hong kilumlet zangzang ahi hi.\nZomi te zong a khangto gamte bangin a lian a neu, a sia a nungzui, a makai a mipi - a kuamah peuh ankuang khat um khawm, tutna kibang ah tukhawm, khat leh kipahtawi tuah, kithupi bawl tuahtek, kidomto, kilamsang tuah ciat dinmun lam nawhsa in manawh a pai, tai, diang ihih manin ei maia taite delhpha pah ni. Ei nunga hong delhte in bel hong delhpha pahlo thei hi. A nuam lam manawh a lampai ihih manin tangtak, hattak, manlangtak, khawllo a pai-a a nuamzaw sem gam i tun mateng hahkat dingin a kuamah peuh i kizawn ahi hi. Topa in zong hong awi ding ahih manin tua nunnuam gam i tung khin pah ding hi.\nAtup thei a khawllo a apai ngiatngiat Sumkuang in a phe zalzal Bilbi sangin a tawp a tun baih zawk mah bangin Zomi te zong gam nuam i manawh mitsuan gige a khawllo a mainawt den dingin Topa in hong awi in thupha hong pia ciat ta hen.\nBy: Dr. Hau Za Cin ( Tongsan Pen Award Winner 2010)


url: =MS2: Nuntakna Tui - Zomi Adventist Innkuan\nMS2: Nuntakna Tui\nTranqui Vergara, 44\nKawlgam khuaneu khat ah, hoihna neucik khat in, Seventhday Adventist sanghon na’ng lam hong honsakna tangthu hi.\nMi 32 a pha sangnaupang pawl in Thailand leh Myanmar gamgi ah, 2016 kum January kha sung kaalkhat hong taam uh hi.\nHong Kong Adventist College pan khangno te leh, Korea gam Dinmun sang Kiginkholhna sang pan, sang naupang te hi uh a, music hilh in, naupangte concrete sual bawlsak a, gambeel te zong huhna pia uh hi.\nHong tuntuung un, Hong Kong sang naupang khat in, Thai mi nih tawh, motor cycle tuangin naikhat paina kawlgam sung a vahawh uh hi. Tua mite, inn 14 a pha, Kawlgam khuaneu khat huh nuam ung ci in Thai mi Tranqui in gen hi.\nTua khua ah, tuineek ding pen gamlapi panin kipua ngiatngiat hi ci in, tua lengla te in gen hi. A naipen tuinaak taikhat val gamla a, beelkhai tawh liangpuak in, khe tawh pai ngiatngiat kul hi.\nSang naupang, Janiz Shuk Ching Li, in tua innkuan te hehpih in vei mahmah hi. “Tua nu’n hehpih takpi a, lungsim takpi tawh vei hi” Tranqui in ci hi.\nJaniz gamgi gambeel te kiang hong ciahkik ciangin, a lawm dangte kiang ah a muh thu teng hong gen samsam hi. Sang naupang te’n zong, Baht 50,000 ( U.S.$ 1,500) tawh tuakhuaneu dong tuilaakna tuizawl pipe phumsak sawm uh hi. Tua sum te pen sang naupang te’n moh em zuakna pan leh, mimal kipiakkhiat na pan in a ngah uh a hihi.\nSang naupang te zong Hong Kong leh Khanglam Korea ah hong ciahkik khit khakhat khit ciangin, tuilaak nasep zong kizo hi. Tranqui in, tuizawlte manzaih in, tua sang naupangte, email tawh khak hi.\nSee also Cidamna\nTua tuizawl te in, tui bek hilo, Nuntakna Tui nangawn hong piaksak hi ci in Tranqui in gen hi.\n“Khuasung mite pen Christian te hilo uh a, Christian ki ci limlim deihlo uh hi mah taleh, hihbang hoihna neucik khat a muh uh ciangin, a tate uh a dingin, Christian sangkhat hong deih uh hi,” ci in Tranqui in gen hi.\nKhuasung mite sapna dungzui in, Seventh-day Adventist pawlpi in sang khat, 2016 kum, June kha in, honsak hi. Khuasung leh khuapaam pan, sangkah thei gual khempeuh sang vakah uh a, tu in, sang naupang 40 pha hi.\n“Tu in, tua khua te lungdam mahmah uh hi; tua sang naupang te hoihna hangin, tu in, dawnding tui leh pilna sintheih na’ng, Adventist sang hong nei ta uh hi,” Tranqui in ci hi.\nKum 44 a pha, Tranqui kicipa in, Thailand leh Myanmar gamgi ah, Pasian nasem a omkhat a hihi. Amah in, tan 9 dong a om Korat sangah, kimawlna lam leh pilna hilh Sia khat a hihi.\nTua Korat sang pen, Thaigam mite a dingin, leitung bup in a theihpih (Adventist International Mission School) – sangpi hi a, Sabbath 13na pan, hong leetkhia sumpi te zong a ngah ding a hi uh hi. Sumpi tawh nong panpih manun lungdam mahmah ung.\nMSS 12:\tTagah khat in Tagah Kepna Sanginnpi Khat lei\nJESU A’ DINGIN KIPUMPIAK\nPrev post Lesson 2: KIPUMKHAT LOHNA A PIANGSAK THEI NATE\nNext post NUNGZUIPITE KALSUANNA & SIH DAN


url: =Kawlgam vai – makai 4 te muhna VOA thusuah :: ZOMI DAILY\nposted on 12 December 2014 at 5:17 am Lomkholna: Myanmar, News, ZomiTimes\nUSA Washington DC bulphuh VOA Myanmar news pan U Than Lwin Tun leh Kawlgam Makai 4te – President U Thein Sein, Innpi ukpi U Shwe Mann, Galkapmangpi Sr. Gen. Min Aung Hlaing leh NLD Chairman Daw Aung San Suh Kyi, November 20-23 sungin Kawlgam kilamzia leh 2015 President panmun vai, Makai 4te kimuhna ding vai, 2008 Danbupi puah ding vai, Gamsung kilemna leh Minamneute khualna tawh kisai dotnate kigawmkhawm Ayeyawaddy media thusuahna pan kila hi.\n1. Democracy Kumpigam Kikheelna leh 2015 Kiteelna Ah President Panmun Vai: U Thein Sein in President kuanglui ning acih lianloh hangin gamsung piazia leh mipi deihna tungah kinga hi ci-in gen hi. Innpi ukpi U Shwe Mann in 2015 President mun ah Daw Aung San Suh Kyi ahi a, adang khatpeuh ahizong dem nuam ing ci-in Siangtakin gen hi. Galkap lam panin President ngah thei dingin Vice President mun ah Sr. Gen. Min Aung Hlaing kikoih ding hi cih kigen a, amah’n hivai gen ding hun nailo hi ci-in dawnga, thukhun 59(F) puah ding hi theilo ding hi. 59(F) pen mimal gawtna a kibawl hilo a, gambup bitna dinga kibawl hi ci-in khauhtakin gen hi.\n2. Makai 4te Kimuhna Ding Vai: Daw Aung San Suh Kyi lunggulhna tawh President, Innpi leh galkapmangpi tawh kimuhna ding vai pen U\nThein Sein leh Sr. Gen. Min Aung Hlaing in Kawlgam mailam ding hih makai 4 bek khensatna toi lua ding hi ci-in ngaihsun uhi. President leh galkapmangpi in minam tampi omna ah ei mimal 4 kimuhna bek kicinglo hi ci-in amuhna uh kibanga, Daw Suh Kyi in NLD ah minamkim kihel a, minamkim aitang hi kici thei a, thuliante mipi kimuh ziaizuai hithei pahlo ahihna hangin makai 4 kimu leng muibun ding lam-etna hi ci hi.\n3. 2008 Danbupi Puah Ding Vai: 2008 Danbupi puah ding vai ah amuhna uh kibanglo hi. 2008 Danbupi puah ding pen 2015 kumpi thak hun sungin kizom ding hi ci-in Innpi ukpi U Shwe Mann genna Daw Suh Kyi in thukimpih hi. Ahih hangin Thukhun 436 puah ding vai ah NLD leh democracy deihte in min million 5 ngahin innpi apuakna thu pen Sr. Gen. Min Aung Hlaing in million 5 cihpen Kawlgam milip million 51 sehsuah sawm ah khatbek hiel a genthamlo hi ci-a, Daw Suh Kyi in tua bang na cih leh gambup thukimna lak ding amansa hing ci-in dawng hi. President U Thein Sein in Danbupi puah ding Innpi thuneihna hi ci-in gen a, Daw Suh Kyi in galkapte tung ah kingah hi – 75% puah ding ahih leh, galkap 25% lote Meeting kah zolo omin 75% cing ngeilo a, hithei ngei kei hen cihna hilel hi. Kumpi leh galkapte in Danbupi puah ding alauna uh bang hi a, asem nuam lai ahih lehzong thaumuk kingat bek tawh bang piang nawn tuan ding hiam? USDP leh galkap ahilote in Danbupi puahnopna pen kipuah kei leh galkapte in akhang akhangin ukcip sawm uh ahih man a kipuah nuam hi. Mipi launa tawh Danbupi puah ngamlo ahih leh mipi pen amau aa dingin bang ahi hiam? Mipi in Danbupi puah ding banghangin hizah takin lunggulh hiam cih leh damdangte bangin khangto nuam uhi. Tun kipuah kei leh Kawlgam aa dingin buaina lam kimanawh zaw ding hi ciin hangsan takin gen hi.\n4. Gamsung Kilemna Vai: Gamsung kilemna dingk ideih hi ci-in President leh galkapmangpi in gen hi. Kikapna pen alang tuakin tavuan nei hi. Galkapte in thautawite leen akaploh ding uh kigennapi kidalna omloh phamawh hi. sihna liamna khatpawl gamsupna hi ci-in U Thein Sein in gen hi. Galkapmangpi in KIA in hong phinphinse ahih manin warning piakna tawh kikap hi ci-in KIA phualpi laiza misi 23 leh aliam 20 val thu gen mai leh sawm hi. Aki thuak keikai hi zaw hi ci-a, KIA galkap mangpi Maj. Gen. Gum Maw in Kawl kumpi muanna kiam hi ci-in pulak hi. NCCT in lemgenna hun kisot hi ci-in tangko pah a, kumpi lam UPWC in December 25 ma neih ding ut hi. Daw Suh Kyi in hih lemgenna ah hong zawnlo ahih manin kei kihel theilo hing cihsan hi. Makai 4 kimu ni ka cih ciangin kamtam napi uh, banghangin lemgenna ah hong hello hiam ci-in amau bangin phunlo hing. Alangnih un hong zawn om nailo a, hong kizawn leh apai dingin amansa hing ci hi. Thun Shwe Mann in Gam ilemna ding kigen laitakin Minister (Mangpi) lui U Aung Taung pen USA in black list (Mihoihlo) ah akoih hangin Kawlgam eithu, amah pen MP, Committee chairman hilel a, hithu buaitak hilo hi ci-in gen hi. Hih atunga thute Ayeyawaddy news in November 26 ni asuah uhi.\nPrevious: Zomi Pasian’ La Album thak “Lamdang Thupha” by Muanpi\nNext: Makai lungtang ~ Dal Sian Hung


url: =Pasian bek ii theih thusim :: ZOMI DAILY\nposted on 9 August 2015 at 10:26 pm Lomkholna: Article, Biakna\n* Leitungah buaina tuam2, tuikhang, memcim, huihsia, guahsia, sihna, siatna tuam tuam a pian ciangin mipil te in (a mau theih na or upmawh) thu te uh gen thei himah ta leh a pian loh nangin zong kidal khol zo kim tuan lo in bang hang in hi bang thu piang tak tak hiam cih thu zong Pasian bek mah in thei sinsen mawk hi.\n*A hang tak tak pen Pasian bek ii a theih thusim hi aa, ei leitung mite ii theih ding Pasian ii a deih, a thupi pen pen in bang hiam cih leh a piang nate tungtawn in Pasian deihna te ih zuih ding leh a mah tawh ih kinai zawh sem sem nang hanciam ding ci thu ahi hi.\nLeitung ah mawhnei mi omlo hi kha leh Topa Jesu leitungah hong pai zen zen lo thei kha ding hi. Mawhna sungah ih om hangin zong Topa Jesu in a ma pumpi mah mah tawh hong tan khia hi kei leh a ma hong it na leh a hongit lam, tuni dongin ih thei zo nai kei ding hi. Topa Jesu in mawhna sungah ih om ding deih lo in a mah tawh a nuamsa khawm dingin hong deih a hih manin ei leitung mite aa ding, a nuntakna hong pia khia hi. Tua a hih manin ei leitung mite in zong a ma hongitna te muthei/ tel thei in a mah ih itna khang sem sem bek tham lo in a ma deih loh mawh nate tawh ih kipelh zawhnang hang ciam in, a mah tawh ih kizopna te nisim in ih khang sak aa, a mah tawh pum khat ih hih zawh nang ih hanciam den hi. Tua pen siatna pan in phat tuamna hamphatna ih ngah na lian pi ahi hi.\nTua mah bangin ei leitung mite zong hamsatna a tuak mi omlo hi leh huhna a pia zo ding mi zong om tuan lo thei kha ding hi. Hamsatna a tuak mi a om hangin zong huhna a pia mi om tuan kei leh khat leh khat kizopna leh ki-itna te kiam sem sem ding a Pasian tawh zong kigamla sem sem ding hi hang. Tu in ih Khamtung Gam leh Kawlpi sung tengah cihmawh haksatna, annek tuidawn ding a nei lo mitampi a hongom manin tua te tungah itna, veina, piakkhiatna a nei mitampitak hong piang khia hi. Ih Pawlpi ii a hoihna, Pawlpi mite ii a hoihna le a hanciamna, ih pawlpi mite in a piciang Christian lungsim ih neihna te hi mun panin hong ki lang sem sem hi.\nGal hang/ galsiam khat ii a hatna/ a siamna te gal a tun ciang bek in a ki muh theih mah bangin, eite ii hoihna/ phatna leh a picing Christian lungsim ih neihna te zong cimawh/ dongtuak mi a om ciang bekin hong ki lang thei pha deuh hi. Ngahna sangin piakna ah thupha om zaw ih cih mah bangin huhna a ngah mite zong lungdam mah mah ding leh a piakhia zo mite zong lungkim mah mah ding bek tham lo-in, huhna a ngah mite leh a pia khia mite kikal ah zong ki-it kilemna, kipumkhatna te hong khang sem sem ding hi.\nHi bangin na hoih sepna te pen Christu sungah pumkhat ih hihna te ii “Gah” a hih manin ih Biak Topa Pasian zong lungkim mah mah ding a ei a pia khia te tungah “ka gilkial laitakin an nong pia aa ka dang taak lai takin tui nong pia hi…”(Mt 25:35) hong ci ding hi. Tua a hih manin Christu sungah kongit U le Nau te, nahoih ihsepna te ah tawlnga lo-in ih hanciam zawh semsem nang tha kongpiak kawmkawm in ih Biak Topa Pasian in ei mimal khat kim ciat tungah thupha hongpia sem sem ta hen! Amen. Ci-in thu kong ngetsak hi.\nPrevious: Tulaai Leitung Thuthang Tuamtuam Updates August9, 2015\nNext: Zomi Community of Canada